Hold forår 2018\nKontingent - Indmeldelser\nMåneds program forår 2018\nTilmeld til Liverpool-Camp\nTilmeld til HSV Fodboldskole\nHorne Idrætsforening (HIF) blev oprettet i 1936 og fejrede 60 års jubilæum i 1996.\nBøjden Gymnastik- og Idrætsforening startede for alvor i 1946. Det betyder, at de fejrede deres 50 års jubilæum i 1996.\nBjerne Boldklub (BBK) blev oprettet i 1956 og fejrede ligeledes jubilæum i 1996, nemlig 40 år.\nDisse tre foreninger blev i 1971 slået sammen til Horne forenede Sportsklubber (HfS), som derfor fejrede 25 års jubilæum i 1996.\nStarten i Horne i 1936\nDen almindelige sportslige udvikling mod egentlige boldspilforeninger i landet nåede også til Horne Land, hvor Skytte- og Gymnastikforeningerne indtil da havde varetaget de idrætslige interesser for sognets unge.\nStartskuddet for idrætsforeningerne på Horne Land lød med initiativet til Horne Idrætsforening, der blev taget af barber Rasmus Jacobsen. Han talte med nogle mænd om sagen og mødte såvel velvilje som initiativ og arbejdsindsats.\nForeningen blev officielt startet omkring den 1. september 1936.\nDer blev valgt en bestyrelse med Rasmus Jacobsen som formand, herreekviperingshandler S. Holsting som kasserer, og to bestyrelsesmedlemmer - tømrer Anders Poulsen og landmand P. Poulsen.\nDette at starte en idrætsforening sådan uden videre var ret så optimistisk, idet man ingen idrætsplads havde! Foreningen havde af cykelhandler N. P. Petersen i Faaborg fået en fodbold foræret, og den skulle bruges! Derfor startede man en forhandling med sognerådet, og man fik anvist pladsen i "Djævelsbjerg". Denne "bane" var alt andet end egnet til fodboldspil. Den var meget lille og meget ujævn, så der blev spejdet en del ud i horisonten for om muligt at finde en anvendelig mark. Dette viste sig at være meget vanskeligt.\nEfter en del forhandlinger med adskillige gård- og husmænd stødte foreningens energiske bestyrelse endelig på een, der viste forståelse for sagen. Det var proprietær Niels Stentebjerg, der for en tid overlod spillerne et stykke jord ved Kirkevejen - endda uden vederlag af nogen art.\nSenere fik foreningen en bedre bane. Man lejede en mark hos gårdejer Peter Andreasen på Lillemarken for 200 kroner pr. år. Det var jo mange penge, men Rasmus Jacobsen fik den gode idé at anmode om hjælp fra sognerådet. For at understøtte denne anmodning skrev han samtidig et brev til Dansk Idræts Forbunds formand, generalmajor Carstenschiold, der omgående satte sig i forbindelse med sognerådet med det resultat, at rådet besluttede at yde et tilskud på 100 kroner om året.\nVi er nu fremme ved 1938, og i løbet af disse to år har foreningen stabiliseret sig med et antageligt antal medlemmer, såvel aktive som passive, fordelt over Horne Land. Træningen er blevet lagt i faste rammer, og man er så småt begyndt at tænke på udvidelse af foreningens aktiviteter til, udover fodbold, også at omfatte håndbold og badminton. Desuden var planerne om en drengeafdeling ved at tage form.\nTiden var således inde til, at den første bestyrelse, hvis grundlæggende arbejde ved vilje, energi og kreativitet havde skabt en levedygtig forening, så sig om efter "nyt blod" til at videreføre og udbygge det solide grundlag.\nHIF (Horne Idrætsforening)\nDe første 20 år\nI 1938 fik foreningen ny formand. Niels Petersen, Bøjden, og i 1939 blev det Børge Larsens tur. Børge Larsen, der i de følgende 25-30 år, kom til at betyde meget for foreningen og dermed for børn og unge på Horne Land.\nForeningen fik nu en fodboldbane på en lejet mark hos fru Storm i Nørreballe, og der blev bygget et "klubhus", der, som sin eneste men vigtige funktion, var et sted, hvor man kunne klæde om i tørvejr. Dette blev også opfyldt, hvis det da ikke regnede for meget!\nHåndbolden kom i gang for både piger og karle, og drengeafdelingen blev oprettet. I efteråret 1940 overtog foreningen badmintonspillet fra gymnastikforeningen, og allerede året efter havde denne sportsgren omkring 60 deltagere.\nForeningen konkurrerede med gymnastikforeningen om sognets unge, og ved et bestyrelsesmøde i 1938 blev et forslag om sammenslutning af de to foreninger forkastet. Forslaget blev flere gange i de kommende år genfremsat, men hver gang med samme negative resultat.\nAllerede i løbet af de første fem år havde foreningen vokset sig så stor, at ønsket om egen sportsplads meldte sig. Man forhandlede forgæves med fru Storm om køb af det hidtil lejede stykke jord. Dette lykkedes ikke, man måtte i stedet indgå et andet lejemål af et stykke eng helt nede ved Horne Krogen. Engen tilhørte gårdejer Jørgen Greve, og skønt den lå langt fra byen og ad en dårlig vej, svigtede hverken medlemmer eller publikum.\nDet var dog en lettelse, da foreningen nogle år senere fik baner hos gårdejer Anders Andersen, Bosemagaard. Her kom boldspillene for alvor i gang. Badmintonspillerne holdt til i forsamlingshuset, hvor såvel balkon som ribber og tværstænger gjorde det hele mere spændende.\nI midten af 40´erne købte foreningen et stykke jord på Multoften med henblik på selv at anlægge et stadion, men da man i 1946 kunne indvie den nye kommunale sportsplads ved Horne Skole, blev det ikke til noget. Jorden blev i 70´erne solgt eller byttet med kommunen.\nBadmintonspillerne kunne nu flytte til skolens nye gymnastiksal under væsentligt bedre forhold, trods de kraftigt håndhævede regler om, at "der ikke måtte forekomme sorte streger på gulvet".\nTrods de mange problemer med baner m.v. var det imponerende, at det ikke på nogen måde gik ud over de sportslige resultater. Fodboldspillerne spillede med to hold i FBU´s turneringer, og drenge- og juniorhold klarede sig godt. I jubilæumsåret 1946 rykkede førsteholdet op i A-rækken, så man derefter kunne møde op med både et A- og et B-række hold.\nHåndboldspillerne klarede sig også fint. Man deltog en overgang i DDSG&I´s turnering under Horne Gymnastikforenings navn, men blev så selv medlem af 3. hovedkreds. Næsten hvert år har man haft et eller flere hold med i finalerne om amtsmesterskaberne i Ringe, og det er flere gange sket, at samtlige af klubbens hold er blevet kredsmestre. I 1955 var det dygtige juniorhold også med i kampen om amtsmesterskabet.\nNævnes bør også afholdelsen af "Håndboldolympiade" i Horne, hvor hele 3. hovedkreds deltog, og hvor der blev spillet på 9 baner samtidigt.\nBadmintonafdelingen har siden 1940 været medlem af Fyns Badmintonforbund. På dette område har der ligeledes været tale om sportslig fremgang. De første seks år deltog man i oprykningsrækken, hvorefter man i jubilæumsåret 1946 spillede sig op i 3. division, hvor man også nu deltager.\nGymnastik har ikke været på programmet ud over lidt motionsgymnastik om vinteren for fodboldspillere.\nForeningens stifter Rasmus Jacobsen, og de næste to formænd Niels Pedersen og Børge Larsen er allerede nævnt. De to sidstnævnte var i øvrigt begge formænd i to perioder. Deres efterfølgere var Preben Jensen, Chr. Jørgensen og Poul Henriksen, der tiltrådte i 1955. Hans bestyrelse og ledere var: Næstformand Børge Larsen, kasserer Poul Hansen, sekretær Arne Møller samt Leo Pedersen, Sigrid Lillemark (Bild), Rasmus Jacobsen og Arne Hansen. Fodboldudvalget bestod af Rasmus Jacobsen, Ejner Sørensen, Arne Hansen og Kaj Bertelsen. Håndboldudvalget af Sigrid Lillemark, Viggo Jensen og Th. Ingildsen. Badmintonudvalget af Leo Petersen, Kaj Hansen og Kaj Petersen.\nForeningen havde i jubilæumsåret 1956 cirka 40 aktive mænd, en snes aktive kvinder samt lige så mange aktive juniorer og 480 passive medlemmer.\nI februar 1943 var klubben begyndt at udgive et blad: "Medlemsblad for Horne Idrætsforening", som gratis blev fordelt til alle aktive medlemmer. Redaktionsudvalget bestod indledningsvis af Børge Larsen, Hans Petersen ("Rok") og Poul Henriksen. Bladet udkom hver måned og indeholdt foruden fyldige referater af sportsbegivenhederne en "leder" om aktuelle emner plus mange, mere eller mindre vægtige, indlæg fra såvel aktive som passive medlemmer.\nBladet blev et positivt bidrag til sammenhold og klima i HIF, men fik desværre en alt for kort levetid på cirka syv år. De fire redaktører, som bladet nåede at have, var i rækkefølge: Børge Larsen, Poul Henriksen, Niels Viggo Nielsen og Anne Lise Sigerstrøm.\nSom supplement til det rent sportslige, arrangerede og forestod HIF flere mere selskabelige aktiviteter, der såvel skulle medvirke til at styrke økonomien som til at styrke sammenholdet mellem medlemmerne.\nI "sæsonen" blev der afholdt bal i forsamlingshuset generelt en gang om måneden. Normalt var det Laurits Larsens lokale orkester, der spillede op, men ved særlige lejligheder blev der indforskrevet orkestre udefra til koncert med efterfølgende dans.\nAf særlige, tilbagevende fester skal nævnes: karneval i februar måned - altid i forsamlingshuset, "Nattergalebal" på Dyreborg Sommerhotel den 12. maj, aktivfester på Sinebjerg i sensommeren (hos Hans og Louise) og ikke mindst juletræsfest for børn 2. juledag, hvor der blev danset om juletræ, uddelt godteposer og tillige med blev danset og leget. Juletræet og forsamlingshusets sal blev om formiddagen pyntet af bestyrelsesmedlemmer og anden frivillig arbejdskraft.\nOm efteråret arrangerede foreningen andespil - det, der nu til dags hedder "spillegilde" - i forsamlingshuset, og det gav virkelig gode penge til den slunkne foreningskasse.\nVed fem- og tiårs jubilæerne var der særlige arrangementer, og til hvert af disse havde den navnkundige skrædder A. V. Lusty fra Svanninge digtet lejlighedssange. Her ses et par eksempler fra sangene fra de to jubilæer:\nNoget helt specielt: HIF spillede dilettant i forsamlingshuset! "Hvis Horne Sang- og Musikforening kan, så kan vi vel også", sagde HIF, og det blev en meget stor succes, både for publikum og for de medvirkende i alle ni år, forestillingerne opførtes. Børge Larsen var instruktør i de fleste forestillinger og maleren Hans Lillemark var sminkør.\nDer blev spillet følgende stykker: "Rasmines Bryllup" (1945), "Brødrene Østermanns Huskorps" (1946), "På Valsen" (1947), "Mikkel Larsens Drenge" (1948), "Himlen har ingen Tagrende" (1949), "Den farende Svend" (1950), "Hendes Offer" (1951), "Alle Mand på Dæk" (1952) og "Stodderprinsessen" (1953).\nDen eksplosive udvikling i det danske samfund satte også sine tydelige og positive spor i Horne Idrætsforening.\nInden for alle områder, såvel de sportslige som de økonomiske og de aktivitetsmæssige, "skete der noget" dygtigt ledet af interesserede og energiske kvinder og mænd, der uegennyttigt lagde et meget stort arbejde i at fremme og styre udviklingen.\nI alle tre sportsgrene deltog HIF i de løbende turneringer med et stadig stigende antal hold. Resultaterne svarede vel ikke altid til ambitionsniveauet, men HIF var en "frygtet" og respekteret modstander overalt.\nUdover deltagelse i respektive turneringer var alle holdene stærkt engagerede i de mange stævner, der blev afholdt i omegnsklubberne - for ikke at tale om kappestriden med Bøjden!\nPå det hjemlige græs arrangerede man de store holdboldolympiader med deltagelse af over 300 spillere. Man arrangerede sportsuger, hvor der blandt andet blev kæmpet om Horne-pokalen. Man arrangerede specielle børnestævner og startede en ny sportsgren: bordtennis, der indledningsvis havde omkring 30 aktive deltagere.\nMedlemstilgangen var stigende, og især børne- og ungdomsafdelingen var i rivende udvikling. Økonomien var god, aktivitetsniveauet meget højt, så det var en stærk idrætsforening, der i sommeren 1961 fejrede sit 25 års jubilæum. Forhandlingsprotokollen siger herom: "HIF har haft 25 års jubilæum. Vores svenske venskabsklub Vanneberga var inviteret og mødte med to fodboldhold. Om aftenen var gæsterne indbudt til spisning i forsamlingshuset, hvor salen var fuld. Efter spisningen blev der holdt forskellige taler, og HIF fik et smukt sølvfad og to standere fra Vanneberga, Bøjden Gymnastik- og Idrætsforening skænkede os en dirigentklokke af bronze og af Bjerne Boldklub fik vi et stort solur, Faaborg Old-boy´s skænkede et banner.\nForeningens tidligere formænd skænkede en pokal under navnet "Poul Henriksens Mindepokal". Formålet med denne pokal er, at den skal uddeles som en vandrepokal til et aktivt medlem, som har vist god sportsånd. Vedkommende får til personligt eje et lille sølvbæger. Pokalen blev under festmiddagen overrakt af Kurt Stasiak. Slagtermester A. Nielsen og bagermester A. M. Nielsen overrakte HIF en "Fiduspokal", som hvert år skal uddeles til en fodbolddreng, som har udvist interesse og flid. HIF´s bestyrelse og Vanneberga IF var søndag morgen samlet om Poul Henriksens grav, hvor der blev nedlagt kranse og blomster."\nI efteråret afløste Frede Juel Jensen Børge Larsen som HIF´s formand. Frede bestred det ansvarsfulde job, indtil han i 1964 blev afløst af Leif Hansen.\nI 1962 besluttede man, at nu skulle det altså være alvor med at få etableret et LYSANLÆG på sportspladsen. I forhandlingsprotokollen den 18. november står der skrevet: "Bestyrelsen har besluttet at starte en indsamling til fordel for et længe savnet lysanlæg. Der bliver indsamlet flasker, klude, gammelt jern, kontante penge samt effekter til en påtænkt auktion.\nDesuden er der blevet trykt et annonceblad, der gav cirka 1000 kroner i overskud. Skydning, tombola, auktion, salg af kaffe, kager, æbleskiver samt andre forfriskninger gav cirka 3000 kroner i overskud. Desuden har Horne Kommune bevilget et rentefrit lån på 4000 kroner. Forsamlingshuset var velvilligt stillet til fri rådighed hele dagen, og overskuddet fra ølsalget, forærede værten os. Indsamlingen fortsætter stadigvæk."\nDet blev til et meget fint lysanlæg, der på det tidspunkt kostede 10.000 kroner. Masterne blev købt på elværket, og den lokale installatør sørgede for lamper til indkøbspris. Klubben gravede selv render til kabler og huller til master. Såvel dette arbejde, som arbejdet med at skaffe pengene var hårdt, der måtte afholdes både lotteri og tombola.\nLysanlægget blev indviet i sensommeren 1963 ved en fodboldkamp mellem HIF og Vester Hæsinge.\nHIF gennemgår en rivende udvikling op til sin 30. års stiftelsesdag. Samtlige afdelinger vokser, ungdommen samles i klubben som aldrig før, og de frivillige ledere gør en kæmpeindsats for at holde alle - også børnene - beskæftiget. Der er nu over 100 børn og næsten lige så mange seniorer som medlemmer. Man har nu startet på klubaftener for børn i forsamlingshuset, og man har genoptaget udgivelsen af et medlemsblad for HIF, det hedder "Trekløveren" og har Bjarne Bekker som redaktør. Og så er man ved at tage hul på det sidste nye projekt: et klubhus. I det første nummer af medlemsbladet - januar 1966 - skrives der blandt andet: "En speciel klubhusfond oprettedes forrige år, og denne er vokset så stor, at der snart skulle være muligheder for at indlede det projekterende stadie. På bankbøger har man samlet et indestående på 20.000 kroner, som kun må bruges med klubhus for øje." Og videre: "Er kommunen rede til at anvise en byggegrund - om den så skal købes - er idrætsforeningen ved at være klar til at indlede byggeriet. Man venter på udspil!"\nJo, der er virkelig kraft og saft i HIF her 30 år efter den spæde start. Fremtiden tegner lyst, og man er da også allerede nu opmærksom på, at tendensen til at sammenlægge kommunerne også kan få afsmittende virkning på sportsforeningerne og således medføre, at der før eller siden kan blive tale om en sammenlægning af foreningerne på Horne Land!\nHIF´s bestyrelse på 30. års fødselsdagen:\nFlemming Sørensen, formand, Jens Jacobsen, næstformand, Flemming Jørgensen, kasserer, Tom Hansen, sekretær, Ernst Jochumsen, fodboldudvalg, Bent Ove Nielsen, håndboldudvalg, Lasse Jørgensen, badmintonudvalg, Gunnar Jochumsen, ungdomsfodbold, Jørgen Pedersen, ungdomshåndbold og Peter Thuelund, materialeforvalter.\nHIF fra 1966 og frem til sammenlægningen\nUdviklingen fra 1966 gik meget stærkt. Behovet for at give medlemmerne nogle gode faciliteter og vilkår var stort, men de fysiske rammer var begrænsede, og samtidig blev medlemstallet større og større.\nUdendørsanlægget ved skolen bestod af en fodboldbane og to håndboldbaner.\nKlubben ønskede en udvidelse af banerne, men dette var ikke muligt, man måtte vente nogle år. Så skete der det, at Horne Sogneråd købte Teglværksgården, og der fik klubben anlagt nogle nye og flere baner. (Dette er i dag blevet til Horne Idrætscenter).\nMange omklædninger var foretaget bag hække og buske og i "Kulkælderen", som rummet under den gamle gymnastiksal blev kaldt. Flytningen fra skolen havde derfor også et minus, for nu stod man pludselig helt uden omklædningsfaciliteter.\nBjerne Skole og Bøjden Skole blev lukket, og det betød at børnene skulle gå i Horne Skole. Dette medførte at børnene fik nye kammerater, og at de i deres fritid ønskede at være sammen med dem. I sidste ende betød det, at HIF mærkede en stor tilgang, som foreningen på dette tidspunkt egentlig ikke var gearet til.\nDer måtte ske noget fornuftigt, så tingene kunne komme til at hænge bedre sammen.\nKlubsituationerne var helt givet præget af skolesammenlægningen. Bjerne Boldklub var meget stærk på senior området i håndbold, Bøjden Gymnastik- og Idrætsforening det samme, der foruden var meget stærk i badminton, men foreningerne var meget tyndt besat på ungdomssiden, da de unge lige så langsomt var "flyttet" til Horne. Hornes fodboldafdeling var i en rivende udvikling, og som en følge af ovenstående gjaldt det ligeledes badminton og håndbold på ungdomssiden.\nSkolens gymnastiksal var for lille efter skole sammenlægningen, og den var også for lille til sporten i fritiden, så tankerne ulmede mere og mere hen imod en ny udvikling, der var sat i gang af de kulturelle ændringer.\nDe nye tanker, der ulmede, var dels en sammenlægning af idrætsforeningerne på Horne Land dels et klubhus ved banerne på Egsgyden og en hal tæt på skolen, der både kunne bruges af denne samt af idrætsforeningerne.\nFormænd i HIF:\nFrede Juel Jensen\nBøjden Gymnastik- og Idrætsforening (BG&I)\nAllerede inden idrætten blev organiseret på Bøjden, foregik der mange forskellige idrætslige aktiviteter ganske vist under helt anderledes betingelser end i dag.\nSåledes fik Alfred og Karl i foråret 1944 nogle kasserede fjerbolde fra en klub i Odense. Ketsjere havde de ikke, så de måtte finde på noget andet. Løsningen blev et boldtræ og en fejebakke, og så gik det løs ved gavlen af huset, hvor der var mest læ.\nTingene udviklede sig, og i januar 1945 blev der nedsat et badmintonudvalg under Bøjden Skytteforening, og allerede året efter i november 1946 skilte foreningen sig ud i en selvstændig forening, nemlig Bøjden Badmintonklub.\nTidligere på året, i januar 1946, var Bøjden Gymnastikforening blevet stiftet med Jørgen Andersen som formand. Nu havde man altså både en gymnastikforening og en badmintonklub. Disse to foreninger sluttede sig i 1948 sammen til Bøjden Gymnastik- og Idrætsforening, og på programmet var folkedans, gymnastik, håndbold og badminton. Den sammenlagte forenings første formand var Carl Thorkild Nielsen.\nForeningen lød sit navn frem til 1971, hvor den blev en del af HfS.\nSom nystartet forening måtte man selvfølgelig på alle områder starte fra begyndelsen. På badmintonsiden gik det hurtigt fremad, således blev de første turneringskampe spillet som oprykningskampe i sommeren 1947-48. I 1960 havde man spillet sig op i serie 1, og i løbet af året blev Bøjden nummer ét i rækken. Herefter var foreningen, der begyndte med boldtræ og fejebakke, med i den stærkeste række på Fyn. I sæsonen 64-65 opnåede klubben sin største succes, idet man blev vinder af Fynsserien og spillede med i oprykningskampen til Danmarksturneringen.\nPå håndboldsiden var tilslutningen stor, og der blev oprettet tre herre- og to damehold. Foreningen blev meldt ind i DDSG&I og spillede mange stævner og turneringskampe over hele Fyn. Efter at idrætspladsen bag skolen var blevet anlagt, stod klubben selv for turneringer, hvor håndboldklubber fra hele Fyn deltog. Desuden havde de venskabsklubben "Lisbjerg" fra Jylland, som besøgte dem, og som de selv besøgte.\nPå grund af ildsjælene i BG&I blev håndboldafdelingen i flere sæsoner uovervindelig, og det førte mange nervepirrende opgør med sig mod Horne, Bjerne og Faaborgs håndboldhold.\nGymnastikken var et af de stående tilbud, som mange benyttede sig af, men på dette område var konkurrencen fra Hornes forening stor. Det kneb især at holde på de voksne, hvorimod børnene tog ivrig del i gymnastiktræningen.\nBøjden Gymnastik- og Idrætsforenings start kort tid efter 2. verdenskrigs afslutning fik stor betydning i lokalsamfundet. Man havde brug for noget at samles om, og det resulterede i, at der ud over det rent idrætslige blev arrangeret baller, fastelavnsoptog, tøndeslagning, karneval, foredrag, filmfremvisning, dilettant og anden optræden af lokale kræfter. Blandt andet kan det fortælles, at når venskabsklubben fra Lisbjerg kom på besøg, var selskabeligheden ret stor. Det var en fast tradition, at man efter kampene havde fællesspisning og bal i Mejerisalen. Efter de sportslige dyster ankom spillerne til festen sammen med deres familier og gæsterne fra Lisbjerg, som boede hos dem. De kom selvfølgelig på gåben og medbragte store smørrebrødsfade indhyllet i viskestykker. Der blev kræset ekstra meget om dette velfortjente måltid, og så blev der festet, danset og råbt hurra til den tidlige morgen.\nDer er mange minder og historier fra Bøjden Gymnastik- og Idrætsforenings tid. Ud over at disse historier er underholdende at læse, giver de os det kulturhistoriske indblik, der er vigtigt for at kunne forstå os selv i dag.\nSom nævnt er betingelserne for at dyrke idræt nu så fuldstændig anderledes, end de var for 5o år siden. Ingen kunne i sin vildeste fantasi forestille sig at starte en badmintonklub, der kun havde udendørs spillemuligheder. Men sådan startede Bøjden Badmintonklub i sin tid, ja i begyndelsen blev der slået nogle streger, en snor blev sat op, og så spillede man efter nogle lidt hjemmestrikkede regler; man kendte ikke de officielle. Købmand Peder Larsen hjalp de unge spillere i gang, han hjemkøbte et dusin fjerbolde, et net og et par ketsjere fra en ny ketsjerfabrik i Hårby. Spillerne afdrog deres gæld med 50 øre af gangen. Da vinteren kom med blæst og regn, var det Ejner Nielsen, ejer af Færgegården, der trådte behjælpende til. Spillerne fik lov til at udfolde sig i hans lade, den var uden vinduer, så porten måtte stå åben, for at bolden kunne ses. Det betød derfor meget, om det var blæsevejr eller ej.\nBadmintonspillet fik dog efterhånden lidt bedre muligheder blandt andet med skolens gymnastiksal.\nIkke alle var tilsyneladende lige interesserede i idrætten og dens udfoldelsesmuligheder. Der fortælles mange historier om den skrappe lærer, der smed én ud af gymnastiksalen, hvis man glemte at sige "De" og "Lærer Hansen". Hvis en elev kom til at sige "Rasmus", fik han en på kassen, selv om læreren hed Rasmus. Man skulle opføre sig ordentligt, og man kunne for eksempel få tre måneders karantæne fra klubben for beskidt opførsel i skolen.\nDet var i 1955, at klubben købte et stykke jord bagved skolen. Det skulle bruges til en håndboldbane, og kommunen ville give et tilskud på 200 kr., hvilket bestyrelsen, også dengang, mente var et latterligt lille beløb. Jorden blev købt for 2.200 kr. af Rasmus Smed, og der ud over blev et lille stykke købt af Chr. Milling for 150 kr. Så blev alle sejl sat til ved hjælp af frivillig arbejdskraft. Ved den festlige indvielse i august 1957 havde beboerne samlet ind til et dannebrogsflag. Der var meget stor lokal opbakning.\nNår der skulle spilles håndbold rundt omkring på Fyn, foregik transporten i lukkede vare- og kassebiler på gule plader, hvor kassen var indrettet med spisestuestole, så spillerne kunne sidde ned under transporten. De kampe, der blev set mest frem til, var trods alt dem, der blev udkæmpet på Horne Land, nemlig de årligt tilbagevendende møder med Bjerne og Horne. Her gjaldt det hver gang liv eller død. Så vidt det huskes, var holdene meget jævnbyrdige, men mon ikke Bøjden er løbet af med sejren de fleste gange? Dette skyldes ikke mindst de fantastisk engagerede trænere!\nDengang, som nu, var sportspladsen et godt samlingssted, og mange sommeraftener er tilbragt siddende på låget af kompostmøddingen ved indgangen til den nye sportsplads, hvor såvel damernes som mændenes håndboldtræning fint kunne overskues, medens man fik snakket og grinet med kammeraterne.\nDer var ikke mange steder, man kunne bruge penge i fritiden på Bøjden, men Birgit Bager havde ved festlige lejligheder åbent i sin lille isbod, og så var der jo Peter Barber, hvor man fik nogle store lækre isvafler. Det var tider.\nDengang havde gårdene brug for karle, og det betød, at der kom dygtige idrætsudøvere fra andre egne af landet, men også blandt de unge på Bøjden var der mange dygtige idrætsfolk, der havde fået så meget appetit på idrætten, at de fortsatte på idræts- og gymnastikhøjskoler. Især var der mange fra Horne sogn, der drog til idrætsskolen i Vejle, hvor de fik mange uforglemmelige oplevelser.\nIndtil 1967 havde Bøjden sin egen skole i og omkring hvilken idrætten udfoldede sig. Da skolen i juni 1967 lukkede, stod Bøjden og det lille lokalsamfund i en ny situation. Flere og flere aktiviteter flyttede lige så langsomt til Horne. Den fællesskabsfølelse, det kammeratskab og den samhørighed, som idrætslivet havde givet beboerne, måtte nu findes i Horne. Bøjden Gymnastik- og Idrætsforening blev i november 1971 forenet med Bjerne og Horne til HfS, Horne forenede Sportsklubber.\nEfterhånden var der ikke længere idrætsarrangementer i Bøjden.\nBøjden Badmintonklubs formænd:\nBøjden Gymnastikforenings formænd:\nBjerne Boldklub (BBK)\nNår Bjerne Boldklub i år har 4o års jubilæum, betyder det ikke, at de idrætslige aktiviteter i Bjerne først begyndte i 1956. Nej, der var allerede gang i aktiviteterne, men nu ønskede man også her at få sin egen klub. Derfor samledes interesserede en aften i september 1955 i Bjerne Skole med den hensigt at oprette en badmintonklub for Bjerne og omegn.\nPrimus motor var lærer Oscar Bekkersted, Bjerne Skole, og nogle få dage senere blev Bjerne Badmintonklub en realitet med lærer Aage Kjærbye som formand. Man fik nu travlt med at opstille love for foreningen, og her benyttede man lovene fra "Bøjden\nBadminton Club" som ledetråd. Dog foreslog næstformanden Jørgen Greve at stave club med k, hvilket blev enstemmigt vedtaget. Den organiserede form for badmintons historie tager sin begyndelse i den engelske landsby Badminton, og allerede på dette tidspunkt kunne man altså se den engelske påvirkning komme til udtryk.\nKlubben fik lov til at benytte skolens gymnastiksal, og man enedes om, at børnene benyttede eftermiddagstimerne og de voksne aftentimerne. Klubben startede med 49 medlemmer. Til sammenligning med i dag kan det for sjovt nævnes, at kontingentet dengang var ti kroner om året for voksne, og børn under 14 år betalte fire kroner om året.\nKlubben ønskede straks at blive optaget i Fyns Badmintonkreds, men hvis man ventede til efter første december 1955, kunne man spare et halvt års kontingent, og det gjorde man så selvfølgelig!\nAllerede i april 1956 var ønsket om at få en håndboldafdeling ved siden af badmintonafdelingen så stort, at man sammenkaldte til en ekstraordinær generalforsamling. Resultatet blev, at klubben ekspanderede med en håndboldafdeling, og klubben kom nu til at hedde Bjerne Boldklub. Aage Kjærbye fortsatte som formand i den nye klub.\nDet var ikke de store sejre, der kom til at præge Bjerne Boldklub, men klubben var meget aktiv og deltog i mange arrangementer og var selv god til at arrangere sådanne. Klubben var også opmærksom på, at den måtte hente nogle gode trænere "udefra". Den forsøgte at få en træner fra Refsvindinge, og det skulle ske "så hurtigt, det kan lade sig gøre". Kort tid efter fik klubben besøg af seks herrer og to damer fra Refsvindinge, der skulle instruere klubbens medlemmer. Efter at have forevist et par kampe fik Bjerne Boldklubs medlemmer ketcherne i egne hænder og prøvede enkelte vanskelige slag. Desværre måtte instruktørerne tage af sted tidligere end beregnet, da det blev snestorm.\nKort efter kom spillerne fra Refsvindinge igen, og nu skulle de nyindlærte slag afprøves i kamp mod folkene fra Refsvindinge. Af syv kampe vandt Bjerne de to, og det var i grunden slet ikke så galt. Det betød også, at klubbens medlemmer prøvede at dømme i kampe med fremmede spillere. Således fik den nystartede klub sig hurtigt nogle erfaringer.\nLigeledes blev der arrangeret kampe for børnene mod spillerne fra Bøjden og Horne, så børnene også kunne få prøvet deres kræfter af.\nKlubbens medlemmer opfordrede klubbens bestyrelse til at arrangere afslutningsfest på Dyreborg Sommerhotel. Det blev vedtaget, og man samledes til fællesspisning og dans bagefter, som omegnens idrætsklubber blev indbudt til. Festen blev vellykket og sluttede med et overskud på 135 kroner.\nI klubprotokollen kan man læse at klubben fra 1964 ikke længere afholder baller, da disse er begyndt at give underskud. Også på dette tidspunkt måtte klubberne være opfindsomme for at skaffe penge. Således havde Bjerne Boldklub samlet både flasker og aviser, men begge dele var uden videre succes, da halvdelen af de indsamlede flasker ikke gav penge, og aviserne ikke kunne sælges!\nEn af klubbens andre aktiver var hvert år at spille dilettant. På programmet i 1966 (eller 1967) er stykket "Sig det med blomster", og det er 10. sæson, at Bjerne boldklub præsenterer et stykke. Stykket blev vist i Horne Forsamlingshus.\nI 1960 indledte håndboldspillerne et venskabsforhold med Tarup i Sydslesvig. Starten på dette venskabsforhold blev påbegyndt på Sønderborg Idrætshøjskole, hvor Alfred Krog Andersen mødte en fra klubben i Tarup. Det blev starten til mange gode håndboldture til Sydslesvig. De første år kørte klubben med bus, senere begyndte de i stedet for at sejle med Geltingfærgen, og så blev de hentet ved færgen af venskabsklubben. Turen startede lørdag morgen, og så gik det løs med håndboldkampene indtil festen om aftenen, hvor der også var præmieuddeling. Flere pokaler er hentet hjem i disse dyster!\nAf de festlige begivenheder er det absolut håndboldstævnerne på Lyø, man husker bedst. I mange år var det en tradition at Bjerne Boldklub deltog i håndboldstævnet på Lyø pinsedag. Faktisk begyndte dette stævne dagen før, idet klubben holdt bal på Dyreborg Sommerhotel pinse lørdag. Dengang startede et godt bal klokken 20.00, og dansen gik med overdans til langt over midnat. De mest populære danseorkestre var Blue Star og Bolvings femmands orkester.\nKlokken 12.00 næste dag skulle spillerne møde på Dyreborg Havn. Der blev stillet med to herrehold, et damehold og lidt "roligans", der alle tog med til den populære ø. Det var ofte Åge Hansen, kaldet Åge Brugs, der sejlede for klubben. Kutteren var i den skønneste orden i anledning af dagen med nødraketter og redningsbælter i hvert fald til de første fem-seks personer! (Det må jo have været til bestyrelsen?).\nEfter en halv times sejlads ankom holdene til Lyø, og transporten videre fra havnen ud til stadion foregik til fods. Som regel var banerne klar, det vil sige, køerne var flyttet over på en anden mark den dag. Banerne var mærket op med det flotte hvide strandsand, for det var meget billigere end kridt.\nDer var rift om pladserne til dette stævne, og der deltog hold fra Avernakø, Astrup, Katterød, Svanninge og Bjerne. Vejret huskes som perfekt, og der blev spillet håndbold til klokken var fem. Derefter skulle de unge på øen hjem for at passe dyrene. Der var ikke fællesspisning, men hver klub havde medbragt mad og fandt et dejligt sted at spise denne. Først skulle man dog en tur i swimmingpoolen, altså den mellem Lyø og Knold, så man igen var friske, når man skulle mødes med Lyø-folkene til bal.\nDer fortælles mange historier fra disse ture. Blandt andet havde Bjergespillerne altid medbragt en medarbejder fra Faaborg Avis til at skrive lidt pænt om dem. Om ham fortælles til gengæld, at han var så imponeret over Lyø beboernes drenge, der balancerede på ajletønder ude i gadekæret. Det ville han også prøve. Selvtilliden fejlede ikke noget, men evnerne slog ikke til, og noget tørt tøj måtte skaffes frem - men ingenting i avisen om det!\nHer nævnes ingen navne , men det forlyder, at en af de kvindelige deltagere med sine stilethæle prikkede hul til agurker i en køkkenhave, og da der var en maskinstationsmand med på turen, var det helt naturligt, at han lavede det efterfølgende arbejde! Det var vist ikke det rene kildevand, man drak til maden.\nKlokken 03.00 sluttede ballet, og fiskekutteren kom for at hente de trætte håndboldspillere, og det var her, der skulle passes godt på de piger, som Bjernespillerne havde haft med fra fastlandet. Der var næsten altid en lille spildprocent, som måtte finde hjem med færgen næste dag.\nDagen huskes som en herlig dag uden stress, med et godt sammenhold og et kammeratskab uden lige.\nFormænd i BBK:\nAlfred Krogh Andersen\nHorne forenede Sportsklubber (HfS)\nSom tidligere omtalt var man så småt begyndt at tale om en sammenlægning af idrætsforeningerne på Horne Land. HIF var meget interesseret i, at en sammenlægning med BBK og BG&I så hurtigt som muligt blev en realitet. Det var ganske vist et stort ledelsesmæssigt ansvar, men de to andre klubber var i besiddelse af mange gode ledere og trænere med stor erfaring, som en ny forening kunne drage stor nytte af. Nogle var lidt vemodige over at skulle afgive deres lokale idrætsforening, men de kunne samtidig se, at udviklingen hen imod en sammenslutning var i fuld gang. Sammenlægningen kunne også være et skridt på vejen til at udvikle Horne Land i fællesskab, og opgaverne blev vurderet netop som opgaver og ikke som problemer.\nDer blev ført mange forhandlinger de tre klubber imellem, og i 1971 resulterede forhandlingerne i en sammenlægning, der fik navnet Horne forenede Sportsklubber.\nDen nye forening kom, ved et meget godt og tæt samarbejde og en aktiv bestyrelse, godt i gang. Ganske vist var nogle sager lidt tunge at træffe afgørelser om, for bestyrelsen bestod af 13 mand, og det var mange mennesker, der således skulle blive enige. En ting blev man i HfS dog hurtigt enige om, og det var opførelsen af et klubhus ved banerne på Egsmarken.\nKlubhuset på Egsgyden opførtes\nI november 1971 havde klubben møde med Faaborg Kommune, men der var endnu ingen afklaring. Klubben arbejdede på højtryk for at få klubhusbyggeriet godkendt af kommunen. Frede Juel Jensen beregnede prisen på klubhuset til cirka 315.000 kroner.\nDer blev søgt om tilskud forskellige steder fra, og klubben kunne samtidig regne med en stor frivillig arbejdsstyrke. I maj 1972 blev tingene godkendt af kommunen på en tilfredsstillende måde, og klubhuset blev en realitet som en selvejende institution.\nTil den første bestyrelse for den selvejende institution bliver følgende valgt: Flemming Sørensen, Flemming Jørgensen, Frede Juel Jensen og Johs. Knold, HfS. Fra skytteforeningen blev Erik Damgaard og Jørgen Pedersen valgt og fra støtteforeningen Arne Hansen. Som revisorer blev valgt advokat Poul Kampmann og lærer Peter Dauning.\nI november påbegyndtes arbejdet. Ydermure og kælder blev lavet af håndværkere, og resten skulle laves af frivillig arbejdskraft. Selv tømmeret til klubhuset blev hentet hjem fra skoven og savet til af frivillige, og det kunne derfor erhverves for 3.000 kroner! I oktober 1975 oprandt endelig den store dag, hvor klubhuset stod færdigt og der blev holdt indvielse.\nHornehallen bliver en realitet\nNu havde fodbolden sit på det tørre, men både håndbold og badminton var inde i en god udvikling, så ønsket om en hal var meget stort. Skolens gymnastiksal slog ikke længere til, heller ikke i dagligdagen, da den efterhånden var for lille til de mange elever.\nLøsningen på mere plads til indendørstræningen var derfor en hal ved skolen, der samtidig kunne bruges til skolens gymnastiktimer.\nDer blev indledt et samarbejde mellem skolen, gymnastikforeningen og idrætsforeningen. Dette samarbejde udmøntede sig i Hornehallen. Thorvald Ingildsen blev formand i 1977, og det var ham og resten af bestyrelsen, der kom til at gøde jorden og udføre forhandlingerne med kommunen. Der blev samlet et haludvalg af personer fra HfS, Horne Gymnastikforening, skolen og andre interesserede personer i Horne, og "beskydningen" af kommunen tog fart. Hele befolkningen bakkede op omkring tankerne om en hal, og i december 1979 gav Faaborg Byråd en bevilling på godt to millioner kroner på den betingelse, at man selv skulle skaffe 180.000 kroner i kontante penge og desuden lave frivilligt arbejde for 120.000 kroner.\nHorneboerne stod sammen. Man stillede et pengebarometer op ved forsamlingshuset, og på bare tre måneder sprængtes barometerets øverste beløb. Man havde fået indsamlet 225.000 kroner og samtidig fået lovning på en masse frivilligt arbejde. Det var en indsats som gav genlyd, og som viste et sammenhold mellem skolen, foreningerne og hele lokalbefolkningen. Nogle lokale beboere havde for at samle penge sammen lavet et arrangement på skolen. Der kom 1500 mennesker - det var næsten alle på Horne Land!\nNu kunne man komme i gang med byggeriet og første spadestik blev foretaget den 26. april 1980. Håndværkere og frivillige arbejdede imellem hinanden. Det gik fantastisk godt. Der var blevet lagt en tidsplan, der blev overholdt til punkt og prikke med det resultat, at indvielsen kunne holdes den 15. november 1980. Mange mennesker mødte op og deltog i den store fest, der blev afholdt om aftenen.\nKlubhuset forbedres og udvides i 1996\nAktivitetsniveauet i fodboldafdelingen har været konstant stigende op gennem 80´erne og 90´erne. Det har slidt meget på klubhuset med alle aktiviteterne igennem årene, så det trængte til en kraftig renovering. Da der samtidig efterhånden var brug for mere plads, var en tilbygning påkrævet.\nDer blev derfor i maj 1993 nedsat en projektgruppe, der havde til opgave at undersøge behovets størrelse samt muligheden for at få dette finansieret. Det største ønske var at få udvidet kantinen samt at få flere omklædningsrum. Der blev søgt om tilskud hos flere fonde og ført mange samtaler med kommune og amt.\nDet blev vedtaget at udvide klubhuset, den selvejende institution Horne Idrætscenter fra 1973, med 100 kvm. Tilbygningen kom til at indeholde to omklædningsrum, to toiletter, ét stort mødelokale samt et teknikrum, hvor naturgassen er installeret.\nHele det "gamle" klubhus er blevet renoveret. Omklædningsrummene har fået nye fliser og brusere. Køkkenet er blevet større, og kantinen er blevet udvidet med en tredjedel, idet fyrrummet og mødelokalet er kommet ud i tilbygningen. Der er kommet ekstra isolering på loftet, og det gamle oliefyr er blevet skiftet ud med naturgas. Desuden er hele klubhuset blevet malet.\nProjektet fik en enestående støtte, da både Tipsmidlerne og Lokale- & Anlægsfonden er kommet med et tilskud på henholdsvis 50.000 kroner og 250.000 kroner. Projektets pris lød på 700.000 kroner, og takket være det store tilskud på 300.000 kroner skulle der ikke lånes mere end 400.000 kroner. Hele dette projekt kunne dog ikke gøres for denne pris, hvis ikke der havde været så stor opbakning blandt folk i og omkring klubben. Det skønnes, at der er blevet lavet frivilligt arbejde for små 500.000 kroner, hvilket er helt enestående.\nFaaborg Kommune har også været meget imødekommende overfor projektet, idet de har sagt OK for lokalerefusion til klubben i forbindelse med en huslejestigning. Endvidere er hele lånet til Horne Idrætscenter nu i Kommunekredit, hvor det ellers før var i Nykredit. Foreningens nettostigning i husleje udgør kun ca. 9.000 kroner. Bedre kan det ikke være - takket være det store tilskud samt den enestående opbakning blandt de 80-100 frivillige hjælpere.\nSelve byggeriet, der startede den 10. november 1995, blev færdigt til at blive vist frem i forbindelse med klubbens jubilæum. Selv om klubben kun er 27 år, har medlemmerne ved flere lejligheder vist, at man står sammen - også uden for banen. Kun to år efter klubbens dåb blev Horne Idrætscenter bygget (1973). Syv år senere blev der igen kaldt til samling, da det var Hornehallen, der skulle opføres, og så nu med om- og tilbygningen af Horne Idrætscenter. Kom ikke og sig, at den frivillige ånd ikke findes i Horne forenede Sportsklubber!\nKlublivet i HfS\nForeningens første 27 år har været rige på sportslige bedrifter. Fodboldafdelingen har altid haft mange aktive medlemmer, men navnlig i de sidste ti år er der sket meget. Ungdomsholdene kommer til stævner, landskampe og turneringer i ind- og udland.\nDe sidste ni år har fodboldafdelingen således deltaget i turneringer i udlandet. Turene er med til at styrke sammenholdet spillerne og lederne imellem. Ud over at der bliver spillet fodbold, er der på turene også afsat tid til at være turister. I Frankrig har klubben været på rundtur i Paris og aflagt Disneyland et besøg. I Holland var man på kanalrundfart i Amsterdam, og i Schweiz og Belgien var holdene på sightseeing i henholdsvis Zürich og Bruxelles.\nDet er blevet til en del flotte resultater igennem årene. Kulminationen kom i påsken 1996, hvor klubben havde fire hold af sted. To hold var i Holland, og to hold var i Belgien. Drengeholdet var i Mechelen i Belgien og vandt en stærk besat international turnering: FAOW Cup (Friends All Over The World Cup). I en meget spændende finale mod et hollandsk hold vandt drengeholdet fra HfS med 3-2. Sejrsmålet gik i net seks minutter før kampens afslutning! Disse ture har uden tvivl stor betydning for klublivet i Horne forenede Sportsklubber.\nI 1995 skrev klubben en femårig kontrakt med Falsled/Svanninge, der betyder, at de to klubber stiller fælles hold i adskillige ungdomsrækker.\nI årene 1979-82 havde man ligeledes et samarbejde imellem klubberne, hvilket gik meget fint, og derfor forsøger man nu igen. Hvem véd, måske vil der i fremtiden komme mere ud af dette samarbejde!\nMange kampe huskes - især husker man lokalopgøret hjemme på "Egsfield Ground", fredag den 25. august 1989 mod Faaborg, hvor "de blå" fra Horne Land vandt kampen med 1-0, på et mål scoret af Benny Hansen i det 85. minut for øjnene af 400 tilskuere. Det var første kamp mellem de to klubbers 1. hold i 18 år, og samtidig den første sejr til HfS, holdene imellem.\nDet blev fejret hele natten først i klubhuset siden hos målscoreren! På vejen hjem lørdag morgen købte spillerne avisen hos købmand Wikkelsø, hvor en hel side beskrev den spændende kamp. Den gamle hornebo Bjarne Becker havde fundet de store ord frem. Overskriften lød: "Faaborg kom fra asken til ilden i årtiers brandkamp". Indledningen lød således: "Der manglede kun Gunnar Nu - ellers var stemningen som i de glade landskampdage, hvor Danmark og Sverige tumlede sammen. Stedet var Horne Stadion, og vejret var, som Gunnar Nu kunne have beskrevet det: "Frisk vind og sol over Horne Land". Siden er det blevet til flere sejre over FB&IF.\nTurene til venskabsklubben i Vanneberga har altid været genstand for megen snak, specielt blandt dem der ikke var med. Dette blev forstærket af, at der var dømt tavshedspligt fra deltagernes side, fra det tidspunkt hvor man tog af sted fra Horne. På trods af dette følger lidt historier fra turen til Vanneberga i 1973.\nTuren foregik med offentlige transportmidler, så der var tale om en hel dagsrejse. Det var dog ikke noget problem, når bare provianteringen var i orden - og det var den. Da deltagerne selv skulle bære deres bagage, var der en vis logik i at få diverse beholdere tømt hurtigst muligt, og her blev DSB-bussens begrænsninger hurtigt afdækket - nemlig de manglende toiletfaciliteter. De sidste kilometer til Nyborg blev et sandt studie i diverse opvisninger af stepdans. Stor lettelse bredte sig, da bussen få minutter senere endelig nåede Nyborg Station. Resten af turen foregik med færge og tog, så problemer af ovennævnte art opstod heldigvis ikke mere.\nTuren faldt sammen med indvielsen af en ny fodboldbane i Vanneberga. Det blev en indvielse med pomp og pragt. Hornespillerne kom blandt andet på en spadseretur rundt i det meste af Sydsverige, da de absolut skulle forbi den bonde, der på grund af uoverensstemmelser med klubben havde pløjet den gamle bane op. Vannebergaspillerne var meget vrede på denne bonde, men Hornespillerne kunne kun se det positive, for nu havde klubben fået en pragtfuld bane, med det bedste græs en seriespiller nogensinde havde oplevet. Det, at prøve at spille på dette græs, var hele turen værd.\nOg spillet blev der. Premierekampen blev en stor oplevelse. Hornespillerne var på toppen og i stand til at drible "4 mand i en telefonboks". En svensk regnbyge af format sendte under kampen kaskader af vand ned over spillerne, men på trods af regnvejret vandt Horne.\nVenskabsklubben havde sørget for privat indlogering, og Hornefolkene blev nøje instrueret i, hvor deres "hjem" var. Det kunne alligevel være ganske vanskeligt at finde hjem og ikke nemmere, når man kun havde de svenske vejskilte til hjælp. Det var ikke altid anbefalelsesværdigt at følge efter sin svenske vært, det oplevede en Hornespiller, der efter en kamp - lang tid efter- cyklede efter sin svenske vært. I begyndelsen gik det fornuftigt, men pludselig valgte svenskeren at cykle på tværs af rækkerne i en kartoffelmark. Dette klarede han på mirakuløs vis, men triumfen fik ende, da han som den næste forhindring ville cykle op ad et træ.\nHvad Hornespilleren gjorde, melder historien intet om, men begge nåede trods alt velbeholdne hjem. Det kan anbefales selv at tage med på en af disse ture, da det er ganske umuligt at fortælle en brøkdel af det, der sker, i løbet af de få dage turen til Vanneberga varer.\nHåndboldafdelingen har igennem mange år været stor, dog er det gået lidt tilbage rent medlemsmæssigt de seneste år. Afdelingen har ellers i mange år haft stærke hold. Både klubbens 1. herre- og damehold har igennem årene gjort sig kraftigt bemærket i de fynske haller. Nu har herrerne dog overladt spaltepladsen i aviserne til damerne, da herrerne ikke har formået at bevare pladsen i de bedste rækker. Det ser ud til, at generationsskiftet på herreholdene kan betyde en tilbagevenden til de forreste rækker. Håbet ligger der forude!\nDamerne er også begyndt at få nye kræfter på holdet, så det tegner spændende. Håndboldafdelingen har også for år tilbage haft et samarbejde med Falsled/Svanninge på ungdomsfronten, og det er igen på tale at få dette samarbejde genoptaget.\nUdendørs håndbold er der ikke så meget af mere. For år tilbage blev det dyrket meget. Man spillede da både på banerne i Bøjden, Bjerne og Horne. Når der tales om udendørs håndbold, vil de fleste nok sende tankerne tilbage på de herlige "Håndboldolympiader", som HfS arrangerede før i tiden.\nFormænd i HfS:\nHans Arne Henriksen\nMed tiden er penge blevet mere og mere vigtige for klubben. Dette er ikke usædvanligt for netop HfS, men gælder alle klubber der har mange aktiviteter. Støtteforeningen er derfor guld værd for klubben, da den lægger et meget stort arbejde i at arrangere spillegilder, sommerlandsfester, loppemarkeder m.m. Som noget nyt sørgede støtteforeningen sidste år for, at klubben fik en opgave på Midtfyns Festivalen.\nKlubben lavede mad og serverede denne til alle de andre, der arbejdede på festivalen. Et stort arbejde men også et arbejde der gav overskud til klubben, der igen til sommer drager til Midtfyns Festivalen.\nSportens betydning i lokalsamfundet\nSporten er afhængig af de samfundsmæssige forhold såvel af økonomisk som af politisk og sociologisk karakter. Da de samfundsmæssige forhold, således som vi så det i Bøjden, da skolen lukkede, blev forandret, blev de sportslige/idrætslige strukturer også forandret.\nDa Horne Skole i 1990 var truet af lukning, lød der et ramaskrig fra befolkningen, de ville ikke af med deres skole. Det ville også have haft meget store omkostninger - også for sporten. Det kan måske være lærerigt at forestille sig, hvad der ville være sket. Det bliver en hel gyser!\nHvis Horne Skole var blevet lukket, var Horne Hallen også blevet lukket. Hallens økonomi hviler i høj grad på Horne Skole, da skolen lejer hallen i dagtimerne til gymnastiksal. Hvis skolen var blevet lukket, ville børnene hurtigt få deres idrætsliv der, hvor de gik i skole, og der hvor de havde deres kammerater. Så også Horne Idrætscenter ville få svært ved at klare sig.\nHorne Hallen er et sted, hvor der foregår mange ting. Den er ofte samlingssted for store dele af befolkningen. Hver aften spilles der håndbold, volleybold eller der dyrkes gymnastik. I vinterhalvåret spilles der i weekenden indendørsfodbold og afholdes diverse stævner. Ud over at danne ramme om mange af områdets sportslige aktiviteter er det et sted, hvor blandt andet forældre bruger kantinen, medens de venter på deres børn. På denne måde kommer forældrene i kontakt med hinanden.\nPå længere sigt kunne man forestille sig, at Horne- beboernes optimale helbredstilstand ville blive forringet. Den længere vej til sportsfaciliteterne ville for nogle betyde, at det simpelthen ikke ville blive til noget. For andre ville det være transporten, der satte en stopper for udøvelsen af sporten. Ikke alle har bil, og transporten ville blive både dyr og besværlig. På denne måde ville nogle sportstalenter gå tabt!\nDet nære samarbejde med at få tingene til at fungere for eksempel når der afholdes stævner, hvem skal køre? Hvem skal vaske tøjet denne gang ? Netop disse små gode oplevelser, der følger med, og at tingene sker på tværs af sociale skel, på tværs af arbejdshierarkiet er meget betydningsfuldt.\nHistorierne og fortællingerne i dette jubilæumsskrift fortæller tydeligt, at vores lille lokalsamfunds borgere har været og stadig er i stand til at mødes på egne betingelser. Der udvikles nye fællesskaber, hvor vi kan mødes og virke med såvel hænder som hoved for et varmere og rigere liv. Vi betragter ikke vores idrætslige samvær som en institution men snarere som en proces, der stadig er i udvikling. Når man læser i de gamle klubprotokoller, kommer netop sammenholdet, kammeratskabet, hjælpsomheden og det nære så tydeligt til syne.\nHorne forenede Sportsklubber har med sin historie bevist, at der findes andre ressourcer end penge!


BREV TIL: Hans Christian Ørsted FRA: Johan Georg Ludvig Manthey (1802-12-18) - Danmarks Breve\nBREV TIL: Hans Christian Ørsted FRA: Johan Georg Ludvig Manthey (1802-12-18)\nKjøbenhavn, den 18de December 1802.\nHerved ikkun faa, men, som jeg troer, gode Adresser til Mænd, hvis Tjenstvillighed jeg kjender, og hvis Venskab jeg vover at smigre mig med, til Andre turde jeg ei vove at sende Dem nogen; thi jeg seer, hvor hastigt Franskmanden glemmer det Forbigangne, og frygtede for, saavel selv at være glemt som ei at kunne forskaffe Dem en Imodtagelse, som jeg ønsker ; ibtandt disse Navne vil ikkun Lasteyrie være dem ubekjendt, han har før Revolutionen været Adelig og Geistlig, er en ivrig Republikaner, har været i Danmark og gjengjælder med Glæde den Høflighed, som vi have kunnet vise ham her. Han boer nu i rue de la plante, jeg veed et bestemt hvor, og dyrker s. 106 Naturvidenskaberne, især Oeconomien. De vil i ham faae en tro Ledsager. Jeg sender Dem Brevene aabne, for at De kan see Indholdet; Tiden tillod mig ei at gjøre dem saa vidtløftige, som jeg ønskede, derfor beder jeg Dem mundtlig at tilføie det Manglende; hvad jeg deri har sagt om Dem er langt fra ei det, som jeg vilde have sagt, naar jeg ei havde skrevet til en fransk Lærd. Aarsagen dertil vil De ved nøiere Bekjendtskab med disse snart indsee. Det glæder mig ligesaameget, at De finder Behag i vor Gørikes Omgang, som at han yttrer megen Beredvillighed i sine Breve til at være Dem til Nytte.\nIdag har jeg modtaget Deres Brev af 6te December, og læst deres første Brev fra Paris med uendelig megen Interesse, fordi jeg kan tænke mig ved Deres Side, følge dem overalt, og jeg finder, at Indtrykket, som disse nye Gjenstande gjøre, er omtrent det, som jeg kunde formode. Deres øvrige Breve fra dette saa mærkværdige Sted ville være overmaade underholdende for mig. De tillade mig at gjøre Dem opmærksom paa Hauys Forelæsninger og paa de praktiske Arbeider i école polytechnique ; de første ville være Dem vigtige, og de sidste vil De let, naar De gjør Thenards Bekjendtskab, kunne tage Deel i, ligesom De og hos Vauquelin vil kunne faae Leilighed til selv at anstille Forsøg. Deres Beskrivelse af Laboratoriet, hvor Vauquelin læser, forstaaer jeg ei, er det ei Laboratoriet i école des mines? eller er det maaskee det i jardin des plantes? Om hans Foredrag er jeg ligesaa enig med Dem, som i Deres Dom om Fonrcroy; Thenard er den anden Vauquelin, og ligesaa beskeden som han. Iblandt Andre ønskede jeg og, at De søgte at gjøre Bekjendtskab med den unge kyndige og flittige Mineralog Brochant, med de la Metherie, Lelievre, Gillet Lanmont og Fabrikanten Fourmis; De vil forbinde s. 107 mig ved at tilbagekalde mig i disse Mænds Erindring, og ved at forvisse dem om min Agtelse og Hengivenhed; skulde nogen af dem være misfornøiet, fordi jeg ei har skrevet, saa undskyld mig saa godt som muligt, De kan bedst gjøre det, da De kjender mine Forretninger, som i den senere Tid endnu ere meget forøgede. Naar jeg engang faaer bedre Leilighed, vil jeg af mine Notitser sende Dem et Udtog, som, uagtet at De nu har den nødvendige Øvelse for selv at samle paa Reiser, kunde være Dem til nogen Nytte. I disse Dage er Hertugen kommen tilbage, og snart venter jeg at tale med ham, ufortøvet skal De da faae nøiere Efterretning om, hvad De kan vente, imidlertid forsikkrer jeg Dem, at jeg dristig skal tale Deres Sag, og at jeg i paakommende Tilfælde vil forsøge Alt, for at naae vort Øiemed, derfor seer jeg gjerne af Deres Brev, at De samtykker i, at jeg gjør, hvad jeg kan.\nSteffens har overmaade mange Tilhørere, hvoraf endeel synes at komme af Nysgjerrighed; thi de vide ei engang, hvad han egentlig læser over. For Fremtiden vil han især læse experimental Physik; derved maa jeg, uagtet De ei har berørt det, jeg har sagt om ham, sige Dem, at Tvende neppe ville kunne læse Physiken her med Held, og at .jeg troer at burde raade Dem at berede Dem paa at læse Chemi, maaskee rigtigst technisk Chemi, fordi han allerede har det Apparat, som De, i det mindste i Førstningen, vil komme til at savne. I Vinter læser jeg ei, af Mangel paa Tid; men til næste Vinter haaber jeg dog at kunne gjøre det muligt, og at kunne gjøre Brug af mit nu sandelig temmelig fuldstændige Apparat. Iblandt de Ting, som nu interessere mig meget, er Alt, hvad der angaaer Porcellainmageriet, vel er jeg heldig nok til at gjøre betydelige Fremskridt i denne Kunst; men desuagtet veed jeg, hvad den franske Industri kan frembringe for Mesterstykker, s. 108 og derfor beder jeg hos Brogniart, hos Fourmis etc. at iagttage mit Tarv, De vil derved rigelig forbinde mig, iblandt Andet ønsker jeg at kjende Maaden at gjøre de nu saa yndede fonds colorés paa; min Fremgangsmaade derved kunde jeg nøies med, men hvem veed, om de Franskes ei er bedre. — Hils Alle, som mindes mig, Heiberg, Guilleaumau og øvrige Landsmænd.


Pædagog til døgnafdeling Pigernes Hus på Fårupgård Ungecenter, Fårupgård Ungecenter | Ofir.dk\nPædagog til døgnafdeling Pigernes Hus på Fårupgård Ungecenter\n329831706Phoenix-394b01d512018-06-14T01:00:16.930Pædagog til døgnafdeling Pigernes Hus på Fårupgård Ungecenter\nDa en af vores faste pædagoger har søgt nye udfordringer, søger vi en pædagog, der er faglig velfunderet, ansvarsbevidst og engageret.\nPigernes Hus er en veletableret afdeling beliggende på Fårupgård Ungecenter i Jelling. Afdelingen er normeret til 6 unge imellem 12 – 18(23) år og er udelukkende for piger, som er særligt udfordret i livet på grund af eksempelvis psykiske diagnoser, personlighedsforstyrrelser, bordelinelignende adfærd, selvskadende adfærd og socio-emotionelle vanskeligheder.\nVi arbejder med individuel behandling, hvor vi tager udgangspunkt i den enkelte pige og hendes udfordringer, så hun dermed får ro og plads til at arbejde med egne behov.\nI vores behandling benytter vi bl.a. Programmet Om Mig Selv (POMS), Agression Replacement Training (ART), Motiverende Interview (MI-samtaler).\nVi har skabt en afdeling hvor forudsigelighed, struktur og det relationelle vægter højt, så vores piger kan føle sig trygge og hvor tillid og tæt kontakt til de voksne er en bærende del af miljøet. Et miljø som giver den enkelte plads og mulighed for at arbejde koncentreret med sine udfordringer.\nVi arbejder struktureret og med tydelige rammer. Vi er tydelige og forudsigelige voksne, der sikre den bedste mulighed for en tryg hverdag, og med de bedste chancer for udvikling. Vi arbejder målrettet med at inddrage den unge i eget liv, i det omfang den unge kan. Målet er, at den unge med tiden opnår en større grad af indre styring og kontrol.\nTil Pigernes Hus er der tilknyttet psykolog og socialrådgiver, der i samarbejde med afdelingsleder og pædagoger varetager den pædagogiske behandling i hverdagen.\nTiltrædelse: senest 1. oktober 2018.\nAt du er uddannet pædagog, eller har anden relevant uddannelse eller videreuddannelse.\nAt du kan bevare overblikket og arbejde målrettet hele vejen rundt om den unge og familien.\nAt du kan være igangsættende, men i høj grad også at kunne få fulgt op og afsluttet.\nAt du kan formulere dig skriftligt og mundtligt.\nAt du er motiveret for og kan modtage intern/ekstern supervision og undervisning.\nAt du er rummelig og fleksibel samt loyal ud fra fælles målsætninger.\nAt du kan arbejde struktureret, grænsesættende og omsorgsfuldt.\nAt du er indstillet på skiftende arbejdstider, herunder døgnvagter, arbejde hver anden weekend, helligdage og akut til rådighed.\nkontinuerlig supervision og undervisning\narbejdsglæde i form af gode kolleger og fokus på personlig/faglig udvikling\nkompetence og medbestemmelse, som matcher dit faglige niveau\nen synlig ledelse.\nKan du se dig selv i ovenstående og mener, at du kan matche dette, håber vi at modtage en ansøgning samt CV og udtalelser fra dig.\nFårupgaard er i en fantastisk udvikling med mange spændende initiativer på vej. Vi er en levende, innovativ og udviklingsorienteret døgninstitution, der vægter efteruddannelse, specialisering og omstilling højt.\nFlere oplysninger kan fås hos afdelingsleder Signe Drachmann på tlf.: 21 42 34 96 eller Forstander Ole Christian Graversen på tlf.: 21 69 34 37.\nDu kan læse mere om os på www.faarupgaard.vejle.dk.\nVi skal have din ansøgning senest 12. august 2018.\nAnsættelsessamtaler forventes holdt 17. august 2018.\n2018-08-11T00:51:04.127 Da en af vores faste pædagoger har søgt nye udfordringer, søger vi en pædagog, der er faglig velfunderet, ansvarsbevidst og engageret. Om jobbet Pigernes Hus er en veletableret afdeling beliggende på Fårupgård Ungecenter i Jelling. Afdelingen er normeret til 6 unge imellem 12 18(23) år og er udelukkende for piger, som er særligt udfordret i livet på grund af eksempelvis psykiske diagnoser, personlighedsforstyrrelser, bordelinelignende adfærd, selvskadende adfærd og socio-emotionelle vanskeligheder. Vi arbejder med individuel behandling, hvor vi tager udgangspunkt i den enkelte pige og hendes udfordringer, så hun dermed får ro og plads til at arbejde med egne behov. I vores behandling benytter vi bl.a. Programmet Om Mig Selv (POMS), Agression Replacement Training (ART), Motiverende Interview (MI-samtaler). Vi har skabt en afdeling hvor forudsigelighed, struktur og det relationelle vægter højt, så vores piger kan føle sig trygge og hvor tillid og tæt kontakt til de voksne er en bærende del af miljøet. Et miljø som giver den enkelte plads og mulighed for at arbejde koncentreret med sine udfordringer. Vi arbejder struktureret og med tydelige rammer. Vi er tydelige og forudsigelige voksne, der sikre den bedste mulighed for en tryg hverdag, og med de bedste chancer for udvikling. Vi arbejder målrettet med at inddrage den unge i eget liv, i det omfang den unge kan. Målet er, at den unge med tiden opnår en større grad af indre styring og kontrol. Til Pigernes Hus er der tilknyttet psykolog og socialrådgiver, der i samarbejde med afdelingsleder og pædagoger varetager den pædagogiske behandling i hverdagen. Stillingen er 37 timer ugentlig. Tiltrædelse: senest 1. oktober 2018. Vi forventer af dig At du er uddannet pædagog, eller har anden relevant uddannelse eller videreuddannelse. At du kan bevare overblikket og arbejde målrettet hele vejen rundt om den unge og familien. At du kan være igangsættende, men i høj grad også at kunne få fulgt op og afsluttet. At du kan formulere dig skriftligt og mundtligt. At du er motiveret for og kan modtage intern ekstern supervision og undervisning. At du er rummelig og fleksibel samt loyal ud fra fælles målsætninger. At du kan arbejde struktureret, grænsesættende og omsorgsfuldt. At du er indstillet på skiftende arbejdstider, herunder døgnvagter, arbejde hver anden weekend, helligdage og akut til rådighed. At du har kørekort til bil. Vi tilbyder dig en spændende arbejdsplads i konstant udvikling kontinuerlig supervision og undervisning arbejdsglæde i form af gode kolleger og fokus på personlig faglig udvikling kompetence og medbestemmelse, som matcher dit faglige niveau en synlig ledelse. Kan du se dig selv i ovenstående og mener, at du kan matche dette, håber vi at modtage en ansøgning samt CV og udtalelser fra dig. Ansættelsesvilkår Løn- og ansættelsesvilkår efter overenskomst og lokal løn. Om os Fårupgaard er i en fantastisk udvikling med mange spændende initiativer på vej. Vi er en levende, innovativ og udviklingsorienteret døgninstitution, der vægter efteruddannelse, specialisering og omstilling højt. Flere oplysninger Flere oplysninger kan fås hos afdelingsleder Signe Drachmann på tlf.: 21 42 34 96 eller Forstander Ole Christian Graversen på tlf.: 21 69 34 37. Du kan læse mere om os på www.faarupgaard.vejle.dk. Ansøgningsfrist Vi skal have din ansøgning senest 12. august 2018. Ansættelsessamtaler forventes holdt 17. august 2018. Straffe- og børneattest Vi indhenter straffe- og børneattest. Send din ansøgning Vi foretrækker, at du søger stillingen online ved at bruge knappen Send ansøgning . Husk at vedhæfte din ansøgning og CV samt andre relevante bilag. Når du har sendt ansøgningen, modtager du en e-mail som kvittering. Vær opmærksom på, at mailen kan være placeret i din mappe Uønsket post. Vejle Kommune opfordrer alle til at søge stillingen uanset køn, alder, etnisk baggrund, handicap m.v. Overvejer du at flytte til Vejle? Så kan du få hjælp til bosætning og jobsøgning til din evt. partner. Se mere på www.vejle.dk tilflytter.10Phoenix394b01d5101000000000IDK_OFIR_02DKDanmark228DKK2018-08-12T00:00:000000https://candidate.hr-manager.net/ApplicationInit.aspx?cid=1377&ProjectId=145101&DepartmentId=20037&MediaId=4617&SkipAdvertisement=true0EuropaDanmarkJyllandSyd- og SønderjyllandVejle3285939Fårupgård Ungecenter11Fårupgårdvej 57300JellingDKDanmarkORS/394b01d5_logo.pngORS/Small/394b01d5_logo.png0\nDKDanmarkDanmark8Fuldtid46Permanent590023VejleMedium0011https://dispatcher.ofir.dk/statistic/register?context=FeedEntrySearchedCount&feedId=dc2beb84&entryId=394b01d5https://dispatcher.ofir.dk/statistic/register?context=FeedEntryDisplayCount&feedId=dc2beb84&entryId=394b01d5https://dispatcher.ofir.dk/statistic/register?context=JobApplicationInitiatedCount&feedId=dc2beb84&entryId=394b01d5&page=ShowJob&component=SendApplicationButtonhttps://dispatcher.ofir.dk/statistic/register?context=JobApplicationAppliedCount&feedId=dc2beb84&entryId=394b01d5&page=EmailApplyForm&component=SendApplicationButtonhttps://static.matchwork.com/company/logo/DK/ORS/SoMe/Paedagog_undervisning_og_forskning/Undervisning_og_paedagogik/2.jpgEr du den nye Pædagog i Fårupgård Ungecenter?12008001Dansk3Læse/ tale332003Pædagog9Undervisning og pædagogik355614854sidra@vejle.dkDanmarkDanmark330072151Pædagog til EnglystskolenBasic Engageret pædagog til Pusterummet og Klub SFO Om jobbet Vi søger en engageret pædagog til vores inklusionsfremmende tilbud Pusterummet og vores klub SFO. Stillingen er på 37 timer og indebærer både timer i skolen og i klubben SFO. Pusterummet et forebyggende tiltag for de elever, der fra tid til anden, har svært ved at være i de almindelige rammer i klassen. Arbejdstiden vil overvejende være placeret i tidsrummet kl. 08:00 kl. 17:00. Dog har klubben arrangementer, der går ud over denne arbejdstid. Vi er en skole og SFO, der er kendetegnet ved høj faglighed, engagerede og nærværende voksne og hvor der er fokus på trivsel. Tiltrædelse 1. oktober 2019. Vi forventer af dig at du er seminarieuddannet pædagog, er fagligt velfunderet, brænder for det pædagogiske arbejde med børn i udsatte positioner, har lyst og evne til at indgå i et forpligtende samarbejde, er struktureret i din tilgang til arbejdet, har erfaring med specialpædagogik, har gode kommunikative evner, har gode relations kompetencer. Vi tilbyder dig en velfungerende arbejdsplads med engagerede medarbejdere, deltagelse i teamsamarbejde med dygtige og engagerede kolleger, kolleger, der synes, det er vigtigt, at alle børn og voksne trives, positive og engagerede forældre. Ansættelsesvilkår Løn- og ansættelsesvilkår efter overenskomst og principperne i Ny løn. Om os Englystskolen er en 3 4 sporet skole og har pt ca. 900 elever og en SFO med ca. 390 børn. SFOen er opdelt i 3 afdelinger. SFO1 er delt i to afdelinger. SFO2 er én afdeling. Vi beskriver os selv som en velfungerende arbejdsplads med engagerede medarbejdere. En skole med udstrakt selvforvaltning og en bred aldersmæssig sammensætning af personalegruppen. Vi indgår alle i et forpligtende fællesskab og er en arbejdsplads med godt humør. Flere oplysninger kan fås hos Ledende pædagog Vibeke Whitt på tlf. 4018 0590 og afdelingsleder for SFO Lotte Alrø på tlf. 2136 4836. Du kan læse mere om os på www.englystskolen.dk Ansøgningsfrist Vi skal have din ansøgning senest 25. august 2019. Børne- og straffeattest Vi indhenter børne- og straffeattest. Send din ansøgning Vi foretrækker, at du søger stillingen online ved at bruge knappen Send ansøgning . Husk at vedhæfte din ansøgning og CV samt andre relevante bilag. Når du har sendt ansøgningen, modtager du en e-mail som kvittering. Vær opmærksom på, at mailen kan være placeret i din mappe Uønsket post. Vejle Kommune opfordrer alle til at søge stillingen uanset køn, alder, etnisk baggrund, handicap m.v. Overvejer du at flytte til Vejle? Så kan du få hjælp til bosætning og jobsøgning til din evt. partner. Se mere på www.vejle.dk tilflytter.\nEngageret pædagog til ”Pusterummet” og Klub/SFO\nVi søger en engageret pædagog til vores inklusionsfremmende tilbud ”Pusterummet” og vores klub/SFO. Stillingen er på 37 timer og indebærer både timer i skolen og i klubben/SFO. ”Pusterummet” et forebyggende tiltag for de elever, der fra tid til anden, har svært ved at være i de almindelige rammer i klassen.\nArbejdstiden vil overvejende være placeret i tidsrummet kl. 08:00 – kl. 17:00. Dog har klubben arrangementer, der går ud over denne arbejdstid.\nVi er en skole og SFO, der er kendetegnet ved høj faglighed, engagerede og nærværende voksne og hvor der er fokus på trivsel.\ner seminarieuddannet pædagog,\nbrænder for det pædagogiske arbejde med børn i udsatte positioner,\nhar lyst og evne til at indgå i et forpligtende samarbejde,\nhar erfaring med specialpædagogik,\nhar gode kommunikative evner,\nhar gode relations kompetencer.\nen velfungerende arbejdsplads med engagerede medarbejdere,\ndeltagelse i teamsamarbejde med dygtige og engagerede kolleger,\nkolleger, der synes, det er vigtigt, at alle børn og voksne trives,\npositive og engagerede forældre.\nEnglystskolen er en 3 – 4 sporet skole og har pt ca. 900 elever og en SFO med ca. 390 børn.\nSFOen er opdelt i 3 afdelinger. SFO1 er delt i to afdelinger. SFO2 er én afdeling. Vi beskriver os selv som en velfungerende arbejdsplads med engagerede medarbejdere. En skole med udstrakt selvforvaltning og en bred aldersmæssig sammensætning af personalegruppen. Vi indgår alle i et forpligtende fællesskab og er en arbejdsplads med godt humør.\nFlere oplysninger kan fås hos Ledende pædagog Vibeke Whitt på tlf. 4018 0590 og afdelingsleder for SFO Lotte Alrø på tlf. 2136 4836.\nVi skal have din ansøgning senest 25. august 2019.\nORS/Small/574a3c9d_logo.pngEnglystskolenBørkop2019-08-13T15:01:18.4572019-08-25T00:00:00330074028PædagogBasic Børnehuset Andedammen i Vorbasse, Billund Kommune - Søger Pædagog på 30 timer til børnehaven med ansættelse pr. 1.11.2019. Kan du lege, være kreativ og skabe læring i hverdagen på en omsorgsfuld, anerkendende og nærværende måde i kontakten med børnene, så er det dig vi mangler Børnehuset Andedammen, er en spændende aldersintegreret daginstitution for børn i alderen 0 til 6 år. Vi er en funktionsopdelt institution med en stor skøn legeplads med mange muligheder. Institutionen er bygget sammen med Vorbasse Fritidscenter som danner grundlag for et tæt samarbejde med fritids- og foreningslivet. Et samarbejde, der giver muligheder for forskelligartede aktiviteter og læringsforløb. I Børnehuset Andedammen er børnenes trivsel, læring og udvikling et fælles ansvar, hvor børne -perspektivet inddrages i rammesætningen af det gode læringsmiljø. Vi arbejder ud fra værdierne Anerkendelse, Ansvarlighed, Medbestemmelse, Feedback, Relationer og Positiv tilgang . I Børnehuset Andedammen har vi en engageret forældregruppe der er med til at skabe et godt miljø for børnene igennem et tillidsfuldt og ligeværdigt forældresamarbejde. Vi kan tilbyde: Dejlige børn og forældre Kompetente og engagerede kollegaer Et godt læringsmiljø med mulighed for faglig udvikling Implementeringen af: Den Styrkede Pædagogiske læreplan Arbejde med platformen Hjernen og hjertet Kompetenceudvikling via Program for Læringsledelse Et stærkt tværfagligt samarbejde i distriktet Madordning Af dig forventer vi at: Du varetager rollen som primær pædagog for en gruppe børn Du brænder for det nære og tætte Du bidrager til arbejdet med implemeteringen af: Den Styrkede Pædagogiske læreplan Du er faglig velfunderet Du kan indgå i en personalegruppe med fokus på faglig udvikling og at vi gør en forskel Du kan arbejde inden for tidsrummet kl.6.15-17.00 Aflønning sker i henhold til Ny løn og efter gældende overenskomst. For yderlige informationer kontakt leder Søs Nielsen På Tlf: 72141881 22692483 eller på mail: sgn@billund.dk Ansøgningsfrist d. 15 september 2019. Samtalerne afholdes i uge 39.\nBørnehuset Andedammen i Vorbasse, Billund Kommune - Søger Pædagog på 30 timer til børnehaven med ansættelse pr. 1.11.2019.\nKan du lege, være kreativ og skabe læring i hverdagen på en omsorgsfuld, anerkendende og nærværende måde i kontakten med børnene, så er det dig vi mangler\nBørnehuset Andedammen, er en spændende aldersintegreret daginstitution for børn i alderen 0 til 6 år. Vi er en funktionsopdelt institution med en stor skøn legeplads med mange muligheder.\nInstitutionen er bygget sammen med Vorbasse Fritidscenter som danner grundlag for et tæt samarbejde med fritids- og foreningslivet. Et samarbejde, der giver muligheder for forskelligartede aktiviteter og læringsforløb.\nI Børnehuset Andedammen er børnenes trivsel, læring og udvikling et fælles ansvar, hvor børne -perspektivet inddrages i rammesætningen af det gode læringsmiljø. Vi arbejder ud fra værdierne ”Anerkendelse, Ansvarlighed, Medbestemmelse, Feedback, Relationer og Positiv tilgang”.\nI Børnehuset Andedammen har vi en engageret forældregruppe der er med til at skabe et godt miljø for børnene igennem et tillidsfuldt og ligeværdigt forældresamarbejde.\nEt godt læringsmiljø med mulighed for faglig udvikling\nImplementeringen af: Den Styrkede Pædagogiske læreplan\nArbejde med platformen Hjernen og hjertet\nKompetenceudvikling via Program for Læringsledelse\nEt stærkt tværfagligt samarbejde i distriktet\nDu varetager rollen som primær pædagog for en gruppe børn\nDu brænder for det nære og tætte\nDu bidrager til arbejdet med implemeteringen af: Den Styrkede Pædagogiske læreplan\nDu er faglig velfunderet\nDu kan indgå i en personalegruppe med fokus på faglig udvikling og at vi gør en forskel\nDu kan arbejde inden for tidsrummet kl.6.15-17.00\nAflønning sker i henhold til Ny løn og efter gældende overenskomst.\nFor yderlige informationer kontakt leder Søs Nielsen\nPå Tlf: 72141881/22692483 eller på mail: sgn@billund.dk\nAnsøgningsfrist d. 15 september 2019. Samtalerne afholdes i uge 39.\nORS/Small/5462860e_logo.pngBørnehuset AndedammenVorbasse2019-08-16T13:00:47.9872019-09-15T00:00:00330050604Pædagog til døgnafdelingen, Møllen, på Fårupgård UngecenterProfile Vi søger en ambitiøs og selvstændig pædagog, der er faglig velfunderet, ansvarsbevidst og engageret, fra 1 9-2019 til vores adfærdsafdeling Møllen. Møllen er en velfungerende afdeling med dygtige og engagerede medarbejdere, der er en del af Fårupgård Ungecenter i Jelling. Målgruppen for afdelingen er drenge og piger i alderen 12-18 år, som er særligt udfordret i livet på grund af deres adfærd eks. kriminalitet, misbrug eller adfærdsproblemer. Målgruppen er oftest belastet yderligere med psykosociale problemstillinger, herunder forskellige psykiatriske diagnoser, traumatisering og socio emotionelle vanskeligheder. På Møllen arbejder vi dels med individuel behandling, hvor vi tager udgangspunkt i den enkelte unge, og dennes udfordringer, så denne får ro og plads til at arbejde med egne behov, og dels i en veldefineret struktur med høj grad af tydelighed omkring regler og rammer. Vi er tydelige og forudsigelige voksne, der sikrer en tryg hverdag med de bedste muligheder for udvikling. Vi arbejder målrettet med at inddrage den unge i eget liv, i det omfang den unge kan. Målet med vores socialpædagogiske behandlingsarbejde er at motivere den enkelte unge til at skabe forandring i sit eget liv, og hvor den enkelte unges trivsel, udvikling og behandling er i fokus. I vores behandling benytter vi Motiverende Interview (MI), NADA og ART, og det vil være en fordel, hvis du har uddannelse eller erfaring med disse. Som medarbejder på Møllen forventes det, at du kan arbejde anerkendende over for de unge og skabe relationer til disse, samtidig med at du er tydelig, vedholdende og grænsesættende. Ligeledes forventes det, at du kan bevare roen i højspændte konflikter og agere i overensstemmelse med Lov om Voksenansvar , når de unge udviser uhensigtsmæssig adfærd, er aggressive eller truende. Du skal kunne arbejde selvstændigt, tage ansvar for de unge og afdelingen samt kunne omstille dig i en travl og uforudsigelig hverdag. Derudover stilles der krav til, at du kan omsætte den daglige praksis til skriftlighed. Du vil skulle indgå i et større tværfagligt samarbejde med bl.a. socialrådgiver, psykologer og intern skole. Vi vægter høj faglighed, samarbejde og god trivsel. Der tilbydes løbende efteruddannelse og kompetenceudvikling. I opstartsperioden vil der være tilknyttet en kollega som mentor, som vil hjælpe dig godt i gang på dit nye arbejde. Vi forventer at du Er uddannet pædagog, har erfaring med målgruppen og besidder høj grad af faglighed. Kan være selvledende og tage beslutningsansvaret. Har overblik og arbejder målrettet med den unge og dennes familie. Kan arbejde differentieret ud fra den enkelte unges behov i en større ungegruppe. Kan formulere dig skriftligt i forhold til pædagogisk dokumentation og udviklingsopgaver på de enkelte unge. Kan løfte praktiske opgaver i huset, såsom rengøring og madlavning med og uden de unge. Er indstillet på skiftende arbejdstider, døgn og weekend helligdage. Derudover indstillet på at deltage i institutionens ferieture. Er motiveret for og kan modtage intern ekstern supervision og undervisning. Er udadvendt og humoristisk. Har gyldig kørekort til bil. Kan du se dig selv i ovenstående og mener du kan matche dette, håber vi at modtage en ansøgning med CV og udtalelser referencer fra tidligere jobs fra dig. Vi tilbyder En højtspecialiseret og efterspurgt døgninstitution. En afdeling i udvikling. Faglig kompetente, herunder søde og sjove kollegaer. Personlig og faglig udvikling med plads til forskellighed. Kontinuerlig intern og ekstern supervision og undervisning. En synlig ledelse. Ansættelsesvilkår Løn- og ansættelsesvilkår efter SL overenskomst og lokal løn. Om os Fårupgård Ungecenter er en ud af fire døgninstitutioner i Familie & Forebyggelse, Vejle Kommune. Hovedopgaven på Fårupgård Ungecenter er, i tæt samarbejde med anbringende kommune, at tilbyde de anbragte unge trygge og omsorgsfulde rammer, hvor de kan opleve personlig udvikling, få skabt ro, balance og overskuelighed i hverdagen. De unge oplever accept fra troværdige og stabile voksne og støttes i at udvikle egen identitet. Desuden har Fårupgård Ungecenter en intern skole der, i samarbejde med døgnafdelingerne, sikrer en fokuseret indsats i forhold til at gøre de unge uddannelsesparate. Fårupgård Ungecenter har i alt 34 pladser, og der er i alt ansat 100 medarbejdere. Institutionen er organiseret med fem døgnafdelinger Godset, Møllen, Godset Akut, Horisonten, Pigernes Hus samt en intern skole. Læs mere på www.faarupgaard.vejle.dk. Flere oplysninger Flere oplysninger kan fås hos afdelingsleder Suad Sawan 21 36 75 47. Ansøgningsfrist Vi skal have din ansøgning senest mandag den 26. august 2019, og forventer at holde ansættelsessamtaler fredag den 30. august 2019. Straffe og Børneattest Vi indhenter straffe- og børneattest. Send din ansøgning Vi foretrækker, at du søger stillingen online ved at bruge knappen Send ansøgning . Husk at vedhæfte din ansøgning og CV samt andre relevante bilag. Når du har sendt ansøgningen, modtager du en e-mail som kvittering. Vær opmærksom på, at mailen kan være placeret i din mappe Uønsket post. Vejle Kommune opfordrer alle til at søge stillingen uanset køn, alder, etnisk baggrund, handicap m.v. Overvejer du at flytte til Vejle? Så kan du få hjælp til bosætning og jobsøgning til din evt. partner. Se mere på www.vejle.dk tilflytter.\nVi søger en ambitiøs og selvstændig pædagog, der er faglig velfunderet, ansvarsbevidst og engageret, fra 1/9-2019 til vores adfærdsafdeling Møllen.\nMøllen er en velfungerende afdeling med dygtige og engagerede medarbejdere, der er en del af Fårupgård Ungecenter i Jelling. Målgruppen for afdelingen er drenge og piger i alderen 12-18 år, som er særligt udfordret i livet på grund af deres adfærd eks. kriminalitet, misbrug eller adfærdsproblemer. Målgruppen er oftest belastet yderligere med psykosociale problemstillinger, herunder forskellige psykiatriske diagnoser, traumatisering og socio/emotionelle vanskeligheder.\nPå Møllen arbejder vi dels med individuel behandling, hvor vi tager udgangspunkt i den enkelte unge, og dennes udfordringer, så denne får ro og plads til at arbejde med egne behov, og dels i en veldefineret struktur med høj grad af tydelighed omkring regler og rammer. Vi er tydelige og forudsigelige voksne, der sikrer en tryg hverdag med de bedste muligheder for udvikling. Vi arbejder målrettet med at inddrage den unge i eget liv, i det omfang den unge kan.\nMålet med vores socialpædagogiske behandlingsarbejde er at motivere den enkelte unge til at skabe forandring i sit eget liv, og hvor den enkelte unges trivsel, udvikling og behandling er i fokus. I vores behandling benytter vi Motiverende Interview (MI), NADA og ART, og det vil være en fordel, hvis du har uddannelse eller erfaring med disse.\nSom medarbejder på Møllen forventes det, at du kan arbejde anerkendende over for de unge og skabe relationer til disse, samtidig med at du er tydelig, vedholdende og grænsesættende. Ligeledes forventes det, at du kan bevare roen i højspændte konflikter og agere i overensstemmelse med ”Lov om Voksenansvar”, når de unge udviser uhensigtsmæssig adfærd, er aggressive eller truende. Du skal kunne arbejde selvstændigt, tage ansvar for de unge og afdelingen samt kunne omstille dig i en travl og uforudsigelig hverdag. Derudover stilles der krav til, at du kan omsætte den daglige praksis til skriftlighed.\nDu vil skulle indgå i et større tværfagligt samarbejde med bl.a. socialrådgiver, psykologer og intern skole. Vi vægter høj faglighed, samarbejde og god trivsel. Der tilbydes løbende efteruddannelse og kompetenceudvikling.\nI opstartsperioden vil der være tilknyttet en kollega som mentor, som vil hjælpe dig godt i gang på dit nye arbejde.\nEr uddannet pædagog, har erfaring med målgruppen og besidder høj grad af faglighed.\nKan være selvledende og tage beslutningsansvaret.\nHar overblik og arbejder målrettet med den unge og dennes familie.\nKan arbejde differentieret ud fra den enkelte unges behov i en større ungegruppe.\nKan formulere dig skriftligt i forhold til pædagogisk dokumentation og udviklingsopgaver på de enkelte unge.\nKan løfte praktiske opgaver i huset, såsom rengøring og madlavning med og uden de unge.\nEr indstillet på skiftende arbejdstider, døgn og weekend/helligdage. Derudover indstillet på at deltage i institutionens ferieture.\nEr motiveret for og kan modtage intern/ekstern supervision og undervisning.\nEr udadvendt og humoristisk.\nHar gyldig kørekort til bil.\nKan du se dig selv i ovenstående og mener du kan matche dette, håber vi at modtage en ansøgning med CV og udtalelser/referencer fra tidligere jobs fra dig.\nEn højtspecialiseret og efterspurgt døgninstitution.\nEn afdeling i udvikling.\nFaglig kompetente, herunder søde og sjove kollegaer.\nPersonlig og faglig udvikling med plads til forskellighed.\nKontinuerlig intern og ekstern supervision og undervisning.\nLøn- og ansættelsesvilkår efter SL overenskomst og lokal løn.\nFårupgård Ungecenter er en ud af fire døgninstitutioner i Familie & Forebyggelse, Vejle Kommune. Hovedopgaven på Fårupgård Ungecenter er, i tæt samarbejde med anbringende kommune, at tilbyde de anbragte unge trygge og omsorgsfulde rammer, hvor de kan opleve personlig udvikling, få skabt ro, balance og overskuelighed i hverdagen. De unge oplever accept fra troværdige og stabile voksne og støttes i at udvikle egen identitet. Desuden har Fårupgård Ungecenter en intern skole der, i samarbejde med døgnafdelingerne, sikrer en fokuseret indsats i forhold til at gøre de unge uddannelsesparate.\nFårupgård Ungecenter har i alt 34 pladser, og der er i alt ansat 100 medarbejdere.\nInstitutionen er organiseret med fem døgnafdelinger Godset, Møllen, Godset Akut, Horisonten, Pigernes Hus samt en intern skole.\nLæs mere på www.faarupgaard.vejle.dk.\nFlere oplysninger kan fås hos afdelingsleder Suad Sawan 21 36 75 47.\nVi skal have din ansøgning senest mandag den 26. august 2019, og forventer at holde ansættelsessamtaler fredag den 30. august 2019.\nORS/Small/fe0ab2fa_logo.pngFårupgård UngecenterJelling2019-06-28T11:00:37.0472019-08-26T00:00:00330067292Støtte til 11 årig dreng med ADHD, BillundRobot Vil du hjælpe en dreng og hans familie 4 timer om ugen, og er du uddannet pædagog, så er det måske dig, vi søger. Opgaven: Du laver aktiviteter med drengen 4 timer om ugen efter skoletid. Han er 11 år, har ADHD og er normaltbegavet med specifikke sprogvanskeligheder, som påvirker hans verbale færden, kommunikation, selvforståelse og emotionsregulering. Om dig: Du er uddannet pædagog og har gerne viden om arbejdet med ADHD Du er tålmodig, mødestabil, pålidelig og ansvarsbevidst Du er tænker, at dette er et job, du har lyst til at have i længere tid Er du interesseret i jobbet? Du ansøger ved at udfylde ansøgningsformularen på vores hjemmeside. Upload dit CV, samt ansøgning og skriv 546 i feltet Referencenummer . Skriv i ansøgningen, hvor du har fundet dette stillingsopslag (fx. Jobnet, Ofir, FB). Du finder ansøgningsformularen på vores hjemmeside: www.leute.dk job. Hvis du allerede er registreret i vores kartotek, kan du sende os en mail med henvisning til referencenummer 546 til job@leute.dkOm Leute Leute er en dansk virksomhed med hovedsæde i Roskilde. Vi samarbejder med kommuner over hele landet om at skabe de bedste betingelser for børn og unge med særlige behov. Enten fordi de har et fysisk eller psykisk handicap eller fordi deres livsvilkår er mere udsatte, sårbare eller belastede end de vilkår som gennemsnittet i Danmark vokser op under.\nVil du hjælpe en dreng og hans familie 4 timer om ugen, og er du uddannet pædagog, så er det måske dig, vi søger.\nOpgaven: Du laver aktiviteter med drengen 4 timer om ugen efter skoletid. Han er 11 år, har ADHD og er normaltbegavet med specifikke sprogvanskeligheder, som påvirker hans verbale færden, kommunikation, selvforståelse og emotionsregulering.\nDu er uddannet pædagog og har gerne viden om arbejdet med ADHD\nDu er tålmodig, mødestabil, pålidelig og ansvarsbevidst\nEr du interesseret i jobbet? Du ansøger ved at udfylde ansøgningsformularen på vores hjemmeside. Upload dit CV, samt ansøgning og skriv 546 i feltet "Referencenummer". Skriv i ansøgningen, hvor du har fundet dette stillingsopslag (fx. Jobnet, Ofir, FB). Du finder ansøgningsformularen på vores hjemmeside: www.leute.dk/job.\nHvis du allerede er registreret i vores kartotek, kan du sende os en mail med henvisning til referencenummer 546 til job@leute.dk\nLeute ApSBillund2019-08-02T00:00:002019-08-22T00:00:00330071282Støtte til en 13-årig dreng med autisme og ADHD, BillundRobot Vil du lave værdiskabende aktiviteter med en 13-årig dreng med autisme og ADHD et par gange om måneden, og er du uddannet pædagog eller lign. og har du erfaring med autisme og ADHD, så er det måske dig, vi søger. Opgaven: Du laver aktiviteter med drengen ca. 6 timer pr. gang 2 gange om måneden. Det kan være efter skoletid eller i weekenden. I laver nogle sjove aktiviteter, og det er også vigtigt, at I laver ting som giver mening for drengen fx. i sammenhæng med hans særinteresser som er historie og geografi. Om dig: Du er uddannet pædagog eller lign. og har gerne viden om arbejdet med ADHD og autisme Du er tålmodig, mødestabil, pålidelig og ansvarsbevidst Du har en bil og er villig til at bruge den i dit arbejde med drengen Du er tænker, at dette er et job, du har lyst til at have i længere tid Er du interesseret i jobbet? Du ansøger ved at udfylde ansøgningsformularen på vores hjemmeside. Upload dit CV, samt ansøgning og skriv 549 i feltet Referencenummer . Skriv i ansøgningen, hvor du har fundet dette stillingsopslag (fx. Jobnet, Ofir, FB). Du finder ansøgningsformularen på vores hjemmeside: www.leute.dk job. Hvis du allerede er registreret i vores kartotek, kan du sende os en mail med henvisning til referencenummer 549 til job@leute.dkOm Leute Leute er en dansk virksomhed med hovedsæde i Roskilde. Vi samarbejder med kommuner over hele landet om at skabe de bedste betingelser for børn og unge med særlige behov. Enten fordi de har et fysisk eller psykisk handicap eller fordi deres livsvilkår er mere udsatte, sårbare eller belastede end de vilkår som gennemsnittet i Danmark vokser op under.\nVil du lave værdiskabende aktiviteter med en 13-årig dreng med autisme og ADHD et par gange om måneden, og er du uddannet pædagog eller lign. og har du erfaring med autisme og ADHD, så er det måske dig, vi søger.\nOpgaven: Du laver aktiviteter med drengen ca. 6 timer pr. gang 2 gange om måneden. Det kan være efter skoletid eller i weekenden. I laver nogle sjove aktiviteter, og det er også vigtigt, at I laver ting som giver mening for drengen fx. i sammenhæng med hans særinteresser som er historie og geografi.\nDu er uddannet pædagog eller lign. og har gerne viden om arbejdet med ADHD og autisme\nDu har en bil og er villig til at bruge den i dit arbejde med drengen\nEr du interesseret i jobbet? Du ansøger ved at udfylde ansøgningsformularen på vores hjemmeside. Upload dit CV, samt ansøgning og skriv 549 i feltet "Referencenummer". Skriv i ansøgningen, hvor du har fundet dette stillingsopslag (fx. Jobnet, Ofir, FB). Du finder ansøgningsformularen på vores hjemmeside: www.leute.dk/job.\nHvis du allerede er registreret i vores kartotek, kan du sende os en mail med henvisning til referencenummer 549 til job@leute.dk\nPædagog til Englystskolen\nEngageret pædagog til Pusterummet og Klub SFO Om jobbet Vi søger en engageret pædagog til vores inklusionsfremmende tilbud Pusterummet og vores klub SFO. Stillingen er på 37 timer og indebærer både timer i skolen og i klubben SFO. Pusterummet et for...\nBørnehuset Andedammen i Vorbasse, Billund Kommune - Søger Pædagog på 30 timer til børnehaven med ansættelse pr. 1.11.2019. Kan du lege, være kreativ og skabe læring i hverdagen på en omsorgsfuld, anerkendende og nærværende måde i kontakten med børne...\nVi søger en ambitiøs og selvstændig pædagog, der er faglig velfunderet, ansvarsbevidst og engageret, fra 1 9-2019 til vores adfærdsafdeling Møllen. Møllen er en velfungerende afdeling med dygtige og engagerede medarbejdere, der er en del af Fårupgår...\nStøtte til 11 årig dreng med ADHD, Billund\nVil du hjælpe en dreng og hans familie 4 timer om ugen, og er du uddannet pædagog, så er det måske dig, vi søger. Opgaven: Du laver aktiviteter med drengen 4 timer om ugen efter skoletid. Han er 11 år, har ADHD og er normaltbegavet med specifikke sp...\nStøtte til en 13-årig dreng med autisme og ADHD, Billund\nVil du lave værdiskabende aktiviteter med en 13-årig dreng med autisme og ADHD et par gange om måneden, og er du uddannet pædagog eller lign. og har du erfaring med autisme og ADHD, så er det måske dig, vi søger. Opgaven: Du laver aktiviteter med dr...


Sponsorerede indlæg - kan man stole på dem? - Cana Buttenschøn\nArbejdsliv – 6. november 2015\nOftest når jeg møder nogle af jer der læser med, er det til et hurtigt hej og et kæmpestort smil, som jeg elsker. Men af og til hænder det også, at vi falder i snak (som jeg også elsker!) og i de tilfælde er det så godt som stensikkert, at jeg bliver spurgt ind til (mindst) ét eller andet produkt jeg har nævnt i et sponsoreret indlæg. “Er det virkelig så godt som du siger?” bliver jeg spurgt.\n“Men du skriver jo aldrig noget dårligt om nogle produkter, så det kan være svært at vide hvad du mener. Kan vi stole på hvad du skriver?”\nNår jeg laver sponsorerede indlæg foregår det altid sådan, at jeg inden samarbejdet sættes igang, vurderer om det pågældende samarbejde giver mening for mig at lave og for jer at læse om. Jeg takker kun ja til de samarbejder hvor jeg på forhånd forestiller mig, at jeg vil kunne give positive anbefalinger videre.\nAf og til hænder det, at jeg tager fejl. At produktet ikke var ligeså godt som jeg troede. Senest har jeg for eksempel skullet teste noget tandblegning, som både smagte dårligt, var ubehageligt at bruge og som til gengæld ikke gjorde mine tænder spor lysere. I de tilfælde hvor der intet godt er at skrive, tager jeg kontakt til kunden og tilbyder at annullere samarbejdet, fordi jeg hellere vil æde femten dåser med rådne ansjoser, end at bilde jer en løgn på ærmet, uanset hvor velbetalt den end måtte være.\nJa, I læste rigtigt. Jeg trækker i land og tilbyder kunden – free of charge – at trække samarbejdet tilbage, hvis de ikke ønsker komplet negativ omtale.\nBare fordi et produkt ikke gør spor godt for mig, kan det sagtens være at det gør noget godt for andre og jeg synes ærligt talt ikke, at det er mit job at ødelægge nogens virksomheder eller brands, bare fordi deres produkter ikke lige levede op til mine forventninger.\nDerfor kan I altså altid stole på mig, når jeg anbefaler produkter. De produkter jeg ikke bryder mig om, kommer slet og ret ikke på bloggen. Medmindre selvfølgelig at virksomhederne ønsker det, men det har jeg nu temmeligt svært ved at forestiller mig kommer til at ske. Det er bedst karma, synes jeg.\n6. november 2015 kl. 10:07\nHar det på præcis samme måde 😉\n6. november 2015 kl. 11:17\nDet er jeg så glad for at høre. Har tit tænkt på lige netop det spørgsmål når jeg har læst et sponsoreret indlæg. Og når vi nu er ved dem…. Den der bil der selv kan paralelparkere…. Er det en du har fået for at lave indlægget? Eller har I den i forvejen og så bliver du betalt for at vise hvad den kan? Jeg er dybt imponeret over den, og tænker at sådan en vil kunne rede mange af mine virkelig dårlige paralelparkeringer\n6. november 2015 kl. 20:54\nJeg har det på samme måde Cana. Hvis jeg skal reklamere på regnbuemor med sponsorerede indlæg, gør jeg det kun, hvis jeg kan stå inde for produkter.\n7. november 2015 kl. 8:39\nMen det argument kan jo også bruges omvendt; bare fordi jeg synes produktet er vildt fedt, er det ikke sikkert mine læsere gør. Så hvorfor er enten dit job at stikke os blår i øjnene (forstå mig ret)? 😉\nJeg fandt det langt mere troværdigt, hvis der også kom “negative” anmeldelser.\n7. november 2015 kl. 9:40\nJeg er klar over at det ville virke mere troværdigt hvis jeg kynisk skrev om alle produkter jeg tester – også dem jeg ikke bryder mig om, hvor jeg tilbyder virksomheden at annullere samarbejdet. Jeg synes bare ikke at det er i orden overfor virksomhederne og de mennesker bag, som det kan have fatale konsekvenser for, hvis jeg ikke bryder mig om deres produkter. Jeg vil ikke være skyld i at virksomheder får tilbagegang – og sgu slet ikke når de betaler mig for det. Derfor kommer der ikke nogen direkte negative omtaler. Dog kan der selvfølgelig sagtens være sponsorerede indlæg og anmeldelser hvor der er både positive og negative ting; jeg fokuserer dog primært på det positive, men holder den selvfølgelig altid på egen banehalvdel og lover ikke at noget virker ligeså godt for andre, som det gør for mig, så jeg føler ikke at jeg stikker nogen blår i øjnene. Slet ikke, faktisk.\nPå mortilto.dk skal der være en god stemning og det synes jeg nu bedst at jeg opnår ved udelukkende at bringe gode, oprigtige anbefalinger og holde mig fra at skrive om det jeg ikke kan anbefale.


Det kvindelige i manden. En beskrivelse af den moderne mands psykologi | Ole Vedfelt | Køb Det kvindelige i manden. En beskrivelse af den moderne mands psykologi som bog, hæftet fra Tales\nDet kvindelige i manden. En beskrivelse af den moderne mands psykologi - Ole Vedfelt - Bog\nBag om Det kvindelige i manden. En beskrivelse af den moderne mands psykologi\nBeskrivelse af Det kvindelige i manden. En beskrivelse af den moderne mands psykologi\nInspireret af C.G. Jungs psykoterapi og drømmetolkning beskrives den "moderne" mands psykologi, hans problemer med manderollen og muligheder for udvikling i en kultur på vej væk fra patriarkatet. Bogen tager således udgangspunkt i den moderne mands position i et samfund, hvor traditionelle kønsrollemønstre og forholdet mellem mænd og kvinder har ændret sig markant på få årtier. Gennem Jungs psykoanalytiske teorier, analyserer og diskuterer Ole Vedfelt de forskellige perspektiver af manderollen og giver sit bud på, hvad der sker med denne i vores kultur.\n"Det kvindelige i manden" er en spændende bog for alle, der interesserer sig for manderollens udvikling og kønnenes relation til hinanden. Bogen blev oprindeligt udgivet i 1985, men må siges at have fået en fornyet aktualitet i dag.\n"Ud over at give et billede af en bestemt mandstype og hans forvandling – der ikke blot er et hamskifte – er Det Kvindelige i Manden en glimrende beskrivelse af den jungianske analyse, der her næsten beskrives som en indre rejse til det ubevidste tur/retur." – Politiken, 1985\n"Vedfelt gør en masse spændende og originale iagttagelser, bl.a. at der hos mange moderne mænd hersker ’for megen påstået accept af kvindens frigørelse’, og det skyldes den fortrængte og undertrykte ’anima’. At livet beror på det harmoniske samspil mellem kvindelige og mandlige kræfter redegør bogen glimrende for, og Vedfelt bruger Jungs psykologi på bedste vis." – Kristeligt Dagblad, 1985\n"At bogen ud over at være interessant i sit tema også kan anbefales til anskaffelse er imidlertid ikke noget, der følger af sig selv. Dét følger af, at Ole Vedfelt dels har de faglige kvalifikationer i orden, dels er forfatter og magter at formulere sit interessante materiale i et klart og flydende dansk, der gør læsningen fængslende." – Fyens Stiftstidende, 1985\nOle Vedfelt (f. 1941) er dansk psykoterapeut og forfatter. Han er oprindeligt uddannet tandlæge, men i 1968 uddannede han sig som jungiansk analytiker og har siden 1977 haft privat praksis som psykoterapeut med fokus på psykoanalytiske principper. Vedfelt er medlem af Dansk Psykoterapeutforening, og i 1980 var han en af hovedkræfterne bag stiftelsen af Jung Instituttet i København. I 1996 stiftede han sammen med sin kone, Lene Vedfelt, "Vedfelt Instituttet", der tilbyder professionelle kurser og uddannelser inden for psykoterapi. Vedfelt har desuden udgivet en lang række bøger og artikler om psykologiske og psykoterapeutiske emner, som af fagfolk er blevet anerkendt for deres omfattende viden, originale tænkning og høje faglige niveau.\nBrugerbedømmelser af Det kvindelige i manden. En beskrivelse af den moderne mands psykologi\nBogen Det kvindelige i manden. En beskrivelse af den moderne mands psykologi findes i følgende kategorier:\nSamfund og samfundsvidenskab > Psykologi > Psykologisk teori og skoleretninger > Psykoanalytisk teori (freudiansk psykologi)\nForholdet mellem mødre og sønner


Kornanalyse er vigtigt | LandbrugsAvisen\nStore udbytteudsving og korn, der både er vådt og tørt, præger høsten. Derfor kan kornanalyse være givet godt ud, siger Velas-rådgiver.\n31. aug 12:55 Skrevet af Søren Tobberup Hansen\nJonas Bøge Breinholt, Velas-rådgiver, ser nærmere på kornanalyse.Foto: Foto: Velas.\nAf svinekonsulent Jonas Bøge Breinholt, Velas\nI år er vi igang med en høst med store udbytteudsving, og noget af kornet er lidt vådt, andet er meget tørt. Derfor er det vigtig at have nogle gode analyser, som vi kan rette foderblandingerne ind efter.\nIndtil videre har jeg set få analyser af hvede, som alle har et højt proteinindhold, næsten på samme niveau som i 2018.\nDet betyder, at vi kan fjerne en-to procent af sojaskråen fra de fleste blandinger i forhold til sidste år og dermed spare på sojaskråen og foderprisen. Men der er også partier af korn derude, som ikke indeholder så meget protein, og dermed kommer der til at mangle protein i foderet, som kan føre til produktionsnedgang.\nNormalt kan du køre til din lokale foderstof og få lavet en NIT-analyse gratis. Især hvis du køber lidt sprøjtemidler i løbet af året hos dem. Men hvis det ikke er muligt, kan vi sende dem ind til analyse her for dig.\nHvad er vigtig?\nDet vigtigste er, at du får udtaget en god og repræsentativ prøve af dit korn. Det kan gøres ved at tage en lille håndfuld korn af hvert læs, der kommer ind fra marken. Her er det vigtigt, at I opdeler kornet i de forskellige arter, så byg og hvede kommer i hver sin spand.\nNår I er færdige med at høste, blander I kornet godt sammen i spanden og tager ca. et kg ud fra hver spand. Så har I en god og repræsentativ prøve, som I tager med til foderstoffen, eller får sendt den til en analyse.\nHvis I har amerikanersilo, kan I, når den er færdig med at blande kornet, udtage prøven. Dermed har I en god og repræsentativ prøve.\nHvad skal I analysere for?\nKun det vigtigste, nemlig vand og protein.\nIkke så meget andet, for hvis I gerne vil have fx g fosfor i analysen, skal vi bruge syv analyser af hver parti korn for at kunne sige noget bare nogenlunde præcist om fosforindholdet i kornet.\nMed de aktuelle priser på fosfor, skal der være mere end 1000 T korn i hvert parti, før det er en bedre forretning at lave fosforanalyser end at tilsætte ekstra fosfor i foderet, som kan opveje den manglende analyse.\nAnbefaling fra Velas\nFå analyseret jeres korn, der er penge i det. Men analysér kun for det mest nødvendige: vand og protein.\nHouse: 0 m² Commercial: 0 m² Area: 34,48 ha\n24. sep 15:19 0\nInteresserer du dig for grise og mark/vedligehold?